title: Pernajan mestari

text: Pernajan mestari on tuntemattomaksi jäänyt kirkonrakentaja, ilmeisesti saksalainen rakennusmestari, jonka suunnittelemia kirkkoja ovat Porvoon tuomiokirkko, Pernajan kirkko, Sipoon vanha kirkko ja Vantaan Pyhän Laurin kirkko Uudellamaalla sekä Pyhtään kirkko ja ulkomuodoltaan täysin muuttunut Haminan Marian kirkko Kymenlaaksossa. Hän työskenteli 1430-luvulta 1460-luvulle. Ensimmäisen suunnitelmansa, Pernajan kirkon, hän teki Turun hiippakuntaa varten laaditun kirkkomallin pohjalta. Suunnitelmaa hän muokkasi muiden Itä-Uudenmaan kirkkojen tarpeiden mukaiseksi. Näin kirkkojen ulkonäkö on suhteellisen yhdenmukainen.


title: Pernajan mestari

text: Itä-Uudenmaan ja Kymenlaakson kirkkojen lisäksi on mahdollista, että Pernajan mestari olisi ollut mukana myös ainakin Taivassalon kirkon rakennustöissä, sillä kuoriholvin 28-jakoisessa muodossa on nähtävissä samoja piirteitä.


title: Lammenrahka

text: Lammenrahka on Kurjenrahkan kansallispuistossa, Varsinais-Suomessa sijaitseva noin 500 hehtaarin suoalue. Se sijaitsee Pöytyän Yläneellä, Savojärven pohjoispuolella.


title: Lammenrahka

text: Ennen kansallispuistoa Lammenrahka oli puolustusvoimien ampuma-alueena, mutta puiston perustamisen yhteydessä puolustusministeriö luovutti suon käsittäneen 600 hehtaarin alueen kansallispuistoon liitettäväksi.


title: Lammenrahka

text: Lammenrahkan suo on muiden puiston suurten soiden tavoin keidassuo, jossa kuivat kermit ja kosteat kuljut kiertävät kehämäisesti suon keskustaa. Se on useilta osiltaan nevamainen. Suon keski- ja pohjoisosassa on laajalla alueella runsaasti allikoita, etelässä Savojärven rannassa puolestaan on saravaltainen vyöhyke. Suon kasvilajisto on tyypillistä keidassoiden lajistoa ja siihen kuuluvat muun muassa lakka, karpalo, suokukka, pitkä- ja pyöreälehtikihokki, mutasara sekä juurtosara.


title: Lammenrahka

text: Lammenrahkan itäosa on ojitettu, mutta suon muut alueet ovat luonnontilaisia. Ojia on kansallispuiston perustamisen jälkeen myös tukittu ennallistamistöiden yhteydessä. Lammenrahkan vedet valuvat suon länsiosista länteen Mynäjärveen ja siitä edelleen Mynäjoen kautta mereen. Suon eteläosan vedet päätyvät Savojärveen ja sitä kautta Järvijokeen. Luonnontilaisten osien runsain suotyyppi Geologian tutkimuskeskuksen 1980-luvun kartoitusten mukaan on räme, erityisesti keidasrämeet ja rahkarämeet ovat yleisiä. Nevatyypeistä yleisin on silmäkeneva, jota sijaitsee varsinkin allikkovaltaisilla alueilla. Suon reunoilla on isovarpurämettä. Suon turvekerroksen keskipaksuus on neljä metriä. Suo on turvevarojen kartoituksesta huolimatta kuulunut jo ehdotettuun soidensuojelun perusohjelmaan vuonna 1977.


title: Lammenrahka

text: Suon lintukanta on erittäin monipuolinen ja todennäköisesti koko kansallispuiston runsain. Alueella pesivät muun muassa kurki, kalalokki, liro, kapustarinta, töyhtöhyyppä, pensastasku, niittykirvinen, keltavästäräkki ja harmaalokki. Linnuston pesimärauhan takaamiseksi Lammenrahkan alueella liikkuminen on kiellettyä tammikuun puolivälin ja heinäkuun puolivälin välisenä aikana.


title: Lammenrahka

text: Savojärven ympäri johtava kansallispuiston viitoitettu rengasreitti kulkee Lammenrahkan eteläreunaa.


title: Metroid: Other M

text: Metroid: Other M (jap. メトロイド アザーエム, "Metoroido Azā Emu") on Team Ninjan kehittämä ja Nintendon vuonna 2010 julkaisema videopeli Wiille. Peli on "Metroid"-pelisarjan tuorein osa, joka on kolmannesta persoonasta kuvattu ja myös 2D-pelien hengessä kulkeva.


title: Metroid: Other M

text: Peli on kuvattu kolmannesta persoonasta, mutta yhdistelee hieman kaksiulotteisuutta. Peliä pelataan WiiMote ohjaimella kahdella eri tavalla: tasohyppelykohtauksissa ja taisteluissa ohjain on vaaka-asennossa, mutta voidakseen tähdätä kohteita ensimmäisestä persoonasta kuvattuna ohjaimen pää osoitetaan television kuvaruutuun. Pelissä on mahdollista tehdä näppäriä väistöliikkeitä nopeita vihollisia vastaan taistellessa. Jos Samuksen elämä uhkaa loppua, voi ohjainta ylöspäin nostamalla ja kääntämällä ladata elämämittaria osittain täyteen. Sama menetelmä toimii ohjusten kanssa.


title: Metroid: Other M

text: "Metroid Fusionin" tapaan pelissä edetään Samuksella annettujen ohjeiden mukaisesti. Samus ei voi käyttää kaikkia aseita, ennen kuin Adam Malkovich -niminen sivuhahmo antaa siihen luvan. Saadessaan käyttöönsä uusia kykyjä pelaajalla on muiden "Metroid" -pelien tapaan mahdollisuus tutkia uusia alueita, joihin mikä tahansa ase tai kyky auttaa pääsemään.


title: Metroid: Other M

text: "Other M" sijoittuu aikajanalla "Super Metroidin" ja "Metroid Fusionin" välille.


title: Metroid: Other M

text: Peli alkaa takaumasta, jossa Samus Aran taistelee Mother Brainia vastaan Metroid-toukan puolustaessa häntä. Tästä siirrytään nykyaikaan, jossa Samus kunnostautuu Galaktisen Federaation huomassa uutta tehtävää varten.


title: Metroid: Other M

text: Samus paikantaa autiolta vaikuttavan "Bottle Ship" -tutkimusaseman, jonne hän laskeutuu tutkimaan. Siellä Samus kohtaa edelle ennättäneen Federaatio-armeijan joukon, jonka komentajana toimii Adam Malkovich. Samus muistaa hänet menneiltä vuosilta, jolloin Samus toimi hänen alaisuudessaan ennen uraansa itsenäisenä palkkiometsästäjänä. Adam ei alkuun katso hyvällä Samuksen läsnäoloa, mutta heidän taisteltuaan yhdessä outoa mutanttia vastaan komentosillalla Adam määrää hänet joukkonsa mukaan tutkimaan tutkimusasemaa läpikohtaisin.


title: Metroid: Other M

text: Tutkimusten edetessä Samukselle käy ilmi, että Galaktinen Federaatio on salaa käynnistänyt hankkeen, jonka tarkoituksena on kasvattaa tutkimusasemassa eläviä olentoja bioaseiksi. Näihin kuuluvat myös tuhoutuneen Zebesin avaruuspiraatit, joita vastaan Samus Aran on aina taistellut. Koko operaation aloittajaksi paljastuu Madeline Bergman. Samus kohtaa arktisessa Sektori 2:ssa naisen, joka pakoilee heitä, koska oli nähnyt erään Federaation sotilaan ampuvan toisensa. Juuri sillä hetkellä samainen sotilas hyökkää valtavan trukin kanssa Samuksen kimppuun. Samus ei ehdi nähdä sotilaan kasvoja, sillä sotilas ehtii paeta tuhottuaan koneen.


title: Metroid: Other M

text: Samusta alkaa kalvaa ajatus siitä, kuka hänen tapaamistaan elossa olevista sotilaista on salamurhaaja. Hän uskoo, että Federaatio oli lähettänyt tappajan salaa Adamin ryhmän mukaan. Kun hän on kohdannut jälleen arkkivihollisensa Ridleyn, hän palaa trooppiselle Sektori 1:lle, jossa hän onnistuu yhyttämään tappajan ja seuraamaan tätä. Matkan varrella hän kuitenkin kadottaa tappajan, mutta tapaa taas saman naisen, joka paljastaa olevansa Madeline Bergman. Madeline kertoo Samukselle, että Federaation käynnistämässä bioase-operaatiossa on kasvatettu myös Metroideja. Järkyttynyt Samus ei voi uskoa, sillä viimeinen Metroid tuhoutui hänen ja Mother Brainin välisessä taistelussa. Madeline paljastaa Federaation saaneen Metroidin DNA:ta Samuksen panssarista, jonka päällä oli viimeisen Metroidin pölyä. Federaatio onnistui myös kloonaamaan Ridleyn ja luomaan uuden Mother Brainin tekoälyn, MB:n, hallitsemaan kasvatettuja bioaseita.


title: Metroid: Other M

text: Madeline kertoo Metroidien sijaitsevan salaisessa Sektori Zerossa. Samus lähtee sinne ja kohtaa ensimmäisen Metroid-toukan. Paikalle ehtinyt Adam Malkovich jäädyttää sen, ennen kuin se käy Samuksen kimppuun. Adam sanoo Samukselle, ettei tämä voi voittaa Metroideja, sillä Federaation kasvattamat Metroidit ovat (äsken ammuttua toukkaa lukuun ottamatta) kehitetty vastustuskykyisiksi niiden ainoalle heikkoudelle eli kylmyydelle. Adam aikoo uhrata itsensä yrittämällä tuhota Sektori Zeron Metroidit ja käskee Samuksen poistumaan ennen kuin kyseinen osa asemasta irtoaa avaruuteen. Samus yrittää estää häntä, mutta Adam sulkee ovet, jonka jälkeen Metroidien valmistamo irtoaa tutkimusasemasta.


title: Metroid: Other M

text: Samus palaa takaisin Madelinen luokse, mutta ei löydä muuta kuin jälleen kuolleen Federaation sotilaan. Hän tutkii vielä ja löytää myös kuolleen Ridleyn, joka on kuivunut. Ridley oli Samusta vastaan taisteltuaan paennut ja jäänyt kuolinpaikkaansa kitumaan, mutta kun valtava portti oli avautunut, oli sen toisella puolella ollut olento tappanut Ridleyn. Samus löytää toisen tutkijan eräästä kopista, mutta sitten samainen portti avautuu ja sen toiselta puolelta ilmaantuu paikalle Metroid-kuningatar, joka hyökkää toukkiensa kanssa Samuksen kimppuun. Samus voittaa kuningattaren tulemalla syödyksi ja laukaisemalla voimapommin tämän vatsassa.


title: Metroid: Other M

text: Tutkija pakenee Samusta, mutta Samus saa hänet kiinni ja saa vakuutetuksi, ettei hän tee naiselle pahaa. Nainen paljastuu oikeaksi Madeline Bergmaniksi. Samuksen aiemmin tapaama nainen olikin Federaation luoma androidi MB, Mother Brainin ihmismuotoinen tekoäly. MB oli luotu hallitsemaan Metroideja, jotta heitä pystyi helpommin jalostamaan Federaatiolle bioaseiksi. MB oli aluksi ollut jalostuksessa hyödyllinen, mutta sitten se oli unohtanut olevansa Federaation työkalu ja alkanut toimia omin päin. Federaation oli käskenyt lähettää MB:n pois jalostuksesta. Edes Madeline ei ollut voinut auttaa häntä, vaikka Madelinella oli muodostunut MB:hen erikoinen äiti-tytär -suhde. Tällöin MB oli muuttunut, ja manipuloinut Zebesin avaruuspiraatit ja Metroidit tuhoamaan kaiken elollisen tutkimusasemalla. Siinä vaiheessa kun Adam Malkovichin ryhmä ja Samus Aran saapuivat tutkimusasemalle sotkemaan MB:n suunnitelmat, hänellä oli jo armeijallinen kasvatettuja olentoja, joiden avulla hyökätä Federaation kimppuun.


title: Metroid: Other M

text: Yhtäkkiä MB ilmestyy paikalle aseen kanssa. Madeline yrittää turhaan puhua MB:lle järkeä, mutta MB ei aio kuunnella vaan hyökkää kimppuun. Samassa lisää Federaation sotilaita ilmestyy paikalle. MB lukitsee paikat ja kutsuu jalostetut olennot tuhoamaan kaikki. Samus yrittää ampua MB:tä, mutta Madeline ehtii ampua ensin jäädyttäen MB:n. Lopulta sotilaat ampuvat jäätyneen MB:n tuhoten tämän ja käynnistäen ketjureaktion, jonka myötä MB:n paikalle kutsumat olennot kuolevat. Joukkojen komentaja saapuu onnittelemaan Samusta ja kehottaa häntä jättämään loput Federaation hoidettavaksi. Samus poistuu tutkimusasemalta.


title: Polkuvene

text: Polkuvene on lihasvoimalla toimiva veden pinnalla kulkeva alus. Polkuvene toimii polkupyörän tapaan polkimilla. Yleensä polkuveneet ovat kahden poljettavia. Polkimista voima välittyy veteen tavallisesti siipirattaan avulla ja veneen suuntaa ohjataan peräsimellä.


title: Simmern

text: Simmern on Lounais-Saksassa Rheinland-Pfalzin osavaltiossa sijaitseva kaupunki.


title: SZD-26 Wilk

text: SZD-26 Wilk (SZD= "Szybowcowy Zakład Doświadczalny" eli Kokeellinen purjelento-osasto) oli 1961 suunniteltu kaksipaikkainen puolalainen moottoripurjehtija, jota ei viety edes prototyyppiasteelle saati sarjatuotantoon. Koneessa oli työntöpotkuri ja kaksipuominen pyrstö.


title: SZD-26 Wilk

text: Valmistajaksi kaavailtiin PZL Bielskoa. Suunnittelijat olivat Borys Puzej ja Bogumił Szuba.


title: Sarvinokikana

text: Sarvinokikana ("Fulica cornuta") on eteläamerikkalainen rantakana. Se elää Pohjois-Chilessä, Lounais-Boliviassa ja Koillis-Argentiinassa. Charles Lucien Bonaparte kuvaili lajin holotyypin Potosísta Boliviasta vuonna 1853.


title: KKIQ

text: KKIQ on kaupallinen radiokanava Pleasantonissa, Kaliforniassa. Kanava soittaa ns. Adult contemporary -musiikkia. KKIQ:n kuuluvuusalue on ns. "Tri-Valley" -alue, johon kuuluvat Pleasantonin, Livermoren, Dublinin, San Ramonin ja Danvillen kaupungit. Radiokanavan slogan on "Your Hometown Station" ().


title: KKIQ

text: KKIQ perustettiin vuonna 1969. Sen nykyinen omistaja on Coast Radio Company.


title: Kruununokikana

text: Kruununokikana ("Fulica cristata") on Afrikassa ja Espanjassa esiintyvä rantakana. Sen elinympäristö on kaksiosainen: Etelä-Espanjassa ja Pohjois-Marokossa on oma populaationsa, ja Afrikan itäosissa Etiopiasta, Keniasta ja Ugandasta Etelä-Afrikkaan ja Madagaskarille ulottuvalla alueella oma kantansa. Johann Friedrich Gmelin kuvaili lajin holotyypin Madagaskarilta vuonna 1789.


title: Pyöräily kesäolympialaisissa 1908

text: Vuoden 1908 kesäolympialaisten pyöräily järjestettiin 13. – 18. heinäkuuta 1908 Lontoossa, Yhdistyneessä kuningaskunnassa. Tämä oli neljäs kerta kun laji oli mukana olympialaisten ohjelmassa. Mukana oli 97 osanottajaa 11 eri maasta. Tapahtumia oli seitsemän. Kilpailut pidettiin 660 jaardia pitkällä White City Stadiumilla.


title: Hamdi Braa

text: Hamdi Braa (s. 7. syyskuuta 1986 Sfax) on tunisialainen koripalloilija. Isona laitahyökkääjänä ja sentterinä pelaava Braa edustaa Tunisian koripalloliigassa pelaavaa ES Sahelia.


title: Hamdi Braa

text: Braa aloitti ammattilaisuransa JS Kairouanissa kaudella 2003-2004 ja siirtyi seuraavalla kaudella ES Radesiin. Sieltä matka jatkui ES Saheliin syksyllä 2005. Hän on sittemmin voittanut Sahelin riveissä kaksi Tunisian mestaruutta vuosina 2007 ja 2009.


title: Hamdi Braa

text: Braa on edustanut Tunisian maajoukkuetta vuodesta 2007 lähtien. Hän oli voittamassa Tunisialle Afrikan mestaruus pronssia vuoden 2009 Afrikan kisoissa. Hänet valittiin myös Tunisian joukkueeseen Turkissa pidettyihin vuoden 2010 MM-kisoihin.


title: Satakunnan sotilassoittokunta

text: Satakunnan sotilassoittokunta (lyhenne SATSK) oli yksi Suomen sotilassoittokunnista. Soittokunta sijaitsi Tykistöprikaatissa Niinisalon varuskunnassa Kankaanpäässä. Soittokunnan päällikkönä toimi musiikkimajuri Riku Huhtasalo ja apulaiskapellimestarina yliluutnantti Ville Katajamäki. Soittokunnan tärkeimpiä asiakkaita olivat Tykistöprikaati, Porin prikaati, Kankaanpään kaupunki sekä reserviläisjärjestöt ja killat. Lisäksi soittokunta konsertoi aktiivisesti eri puolilla Satakuntaa. Osana puolustusvoimauudistusta soittokunta lakkautettiin vuoden 2013 lopussa.


title: Satakunnan sotilassoittokunta

text: Satakunnan sotilassoittokunta perustettiin 1918 Jalkaväkirykmentti n:o 1:een. Ensimmäinen päiväkäsky soittokunnasta annettiin 18.9.1918 Turussa pidetyn paraatin yhteydessä. Keväällä 1919 soittokunnan nimeksi tuli Porin rykmentin soittokunta. Sijoituspaikka oli edelleen Turku.


title: Satakunnan sotilassoittokunta

text: Jatkosodan aikana soittokunta tunnettiin 1. prikaatin soittokuntana, vaikka sillä oli useita erilaisia alistussuhteita. Sodan jälkeen soittokunta palasi Turkuun Jalkaväkirykmentti 6:n soittokunnaksi ja 2.7.1951 se siirrettiin Niinisaloon.


title: Satakunnan sotilassoittokunta

text: Vanha jalkaväkisoittokunta alistettiin Kenttätykistörykmentti 1:n soittokunnaksi. Vuoden 1952 järjestelyjen yhteydessä soittokunta muuttui erillisyksiköksi ja sai nimekseen Niinisalon varuskuntasoittokunta. Satakunnan sotilassoittokunnaksi se nimettiin vuoden 1990 alussa.


title: Hurrikaani Hazel

text: Hurrikaani Hazel oli vuoden 1954 Atlantin hurrikaanikauden tappavin hirmumyrsky. Sen arvioidaan surmanneen tuhat ihmistä Haitissa ennen kuin se nousi maihin Yhdysvalloissa luokan 4 hurrikaanina, missä se aiheutti 95 ihmisen kuoleman. Kanadassa se surmasi 81 ihmistä, joista useimmat Torontossa.


title: Hurrikaani Hazel

text: "Hazel" havaittiin Grenadan itäpuolella 5. lokakuuta. Haitissa kuoli sen seurauksena 400 ihmistä. Se haihtui lopullisesti 18. lokakuuta Ontariossa.


title: Hurrikaani Hazel

text: Ennusteissa myrskyn odotettiin laantuvan Alleghenyvuorten yllä.


title: Hurrikaani Hazel

text: Etelä-Haiti kärsi myrskystä eniten; Les Cayesissa raportoitiin ainakin 200 kuolonuhria ja niemen pohjoispuolella Jérémien kaupunki, jossa kuoli yli 200, huuhtoutui lähes kokonaan mereen.


title: Pietà

text: Pietà () on Neitsyt Marian kuvatyyppi, jossa Maria pitää sylissään kuollutta Jeesusta. Tämä kristillisen taiteen hartauskuvatyyppi kehittyi 1300-luvun alkupuolella, ja sitä sovellettiin etenkin veistoksissa.


title: Pietà

text: Pietàn taustalla oli Jeesuksen ristiltäottoa ja Jeesuksen suremista esittävät kuvatyypit, joissa surevan Marian ja Jeesuksen ympärillä on muitakin henkilöitä.


title: Pietà

text: Pietà on yksi kolmesta tavallisesta surevan Neitsyt Marian kuvatyypeistä. Kahta muuta sovelletaan useimmiten maalauksissa. Toinen niistä on "Mater Dolorosa" (Surujen äiti) ja toinen "Stabat Mater".


title: Pietà

text: Saksassa 1300-luvulla syntynyt Pietà-hartauskuva levisi Italiaan vuoden 1400 tienoilla. Se oli erityisen suosittu Keski-Euroopassa. Monet saksalaiset ja puolalaiset 1400-luvun Pietà-kuvat korostavat näkyvästi Kristuksen haavoja.


title: Pietà

text: Tavallisimmin Pietà-kuvissa Jeesus on Neitsyt Marian sylissä, mutta joissakin tapauksissa Jumala osallistuu Jeesuksen kannattelemiseen. Espanjalaisissa kuvissa Marian toinen tai molemmat kädet on kohotettu ylös, ja joskus Jeesuksen ruumis on maassa Marian edessä.


title: Pietà

text: Tunnetuimman Pietà-kuvan on veistänyt Michelangelo. Hänen veistoksessaan Jeesuksen ruumis on suurikokoisempi kuin aiemmissa, usein puisissa Pietà-veistoksissa. Myös Neitsyt Maria on tavallista nuorempi. Michelangelo teki myöhemmin myös toisen Pietà-veistoksen, jossa Jeesusta kannattelee enemmänkin Joosef Arimatialainen, jota oletetaan Michelangelon omakuvaksi.


title: Pietà

text: Espanjalainen Luis de Morales on myös maalannut joukon tunnevoimaisia Pietà-maalauksia.


title: Salah Mejri

text: Salah Mejri (s. 15. kesäkuuta 1986 Jendouba) on tunisialainen koripalloilija. Sentterinä pelaava Mejri edustaa Dallas Mavericksia.


title: Salah Mejri

text: Mejri on ensimmäinen NBA:ssa pelannut tunisialainen ja ensimmäinen ACB:ssä pelannut arabi. Hän on voittanut Euroliigan ja Espanjan mestaruudet vuonna 2015, Afrikan mestaruuden vuonna 2011 ja kaksi Espanjan cup-mestarutta.


title: Salah Mejri

text: Mejri aloitti ammattilaisuransa ES Sahelissa kaudella 2006–2007 ja on voittanut joukkueen riveissä kaksi Tunisian mestaruutta vuosina 2007 ja 2009. Vuonna 2010 Mejri siirtyi Belgiaan Antwerp Giantsin riveihin. Kaudella 2011–2012 hänen joukkueensa eteni aina välieriin saakka pudotuspeleissä.


title: Salah Mejri

text: Kaudeksi 2012–2013 Mejri siirtyi Espanjan pääsarjassa pelanneeseen Obradoiroon, jossa hän teki keskimäärin 9,4 pistettä ottelua kohden. Yhden kauden jälkeen hän siirtyi Real Madridiin.


title: Salah Mejri

text: Heinäkuun 2015 lopulla Mejri siirtyi NBA:han Dallas Mavericksiin. Hänestä tuli ensimmäinen tunisialainen NBA-pelaaja. Aikaisemmin hänestä tuli myös ensimmäinen arabipelaaja ACB:ssä.


title: Salah Mejri

text: Mejri on edustanut Tunisian maajoukkuetta vuodesta 2009 lähtien. Hän oli voittamassa Tunisialle Afrikan-mestaruuskilpailujen pronssia vuoden 2009 kisoissa. Mejri valittiin myös Tunisian joukkueeseen Turkissa pidettyihin vuoden 2010 MM-kisoihin.


title: Daisy Dee

text: Daisy Dee, oik. Desiree Rollocks (s. 4. syyskuuta 1970) on laulaja, näyttelijä ja tv-kasvo. Hän esiintyi mm. Blue Systemin "Laila" kappaleella. Sen jälkeen Daisy alkoi esiintyä juontajana saksalaisella VIVA-musiikkikanavalla.


title: Karibiannokikana

text: Karibiannokikana ("Fulica caribaea") on Länsi-Intian saaristossa esiintyvä rantakana. Sen elinympäristö ulottuu Bahaman eteläosasta Isojen Antillien (puuttuu Isla de la Juventudilta) ja Pienten Antillien kautta Trinidadiin, Curaçaoon ja Luoteis-Venezuelaan. Robert Ridgway kuvaili lajin holotyypin Yhdysvaltain Neitsytsaarten St. Johnilta vuonna 1884.


title: Dinosaurusten arvoitus ja Raamattu

text: Dinosaurusten arvoitus ja Raamattu on Pekka Reinikaisen kirja, jossa hän esittää, että dinosaurukset ovat eläneet huomattavasti myöhemmin kuin tieteen valtavirta yleensä väittää. Reinikainen esittää lohikäärmetarinoiden kertovan todellisuudessa dinosauruksista.


title: Étoile Sportive du Sahel (koripallo)

text: Étoile Sportive du Sahel on tunisialainen koripalloseura, joka pelaa Tunisian koripalloliigassa. Se on voittanut historiansa saatossa kolme Tunisian mestaruutta, jolla joukkue on voittanut viidenneksi eniten kotimaan mestaruuksia.


title: Klaus Baudelaire

text: Klaus Baudelaire on yksi "Lemony Snicket" -nimellä kirjoittaneen Daniel Handlerin luoman suositun lasten- ja nuortenkirjasarjan "Surkeiden sattumusten sarja" protagonisteista. Klaus on Baudelairen orpojen keskimmäinen lapsi: hänellä on vanhempi sisko Violet ja nuorempi sisko Sunny.


title: Klaus Baudelaire

text: Sarjan alussa Klaus on 12-vuotias. Kirjassa "Kelvoton kylä" hän täyttää kolmetoista. Sarjan lopussa hän on neljätoista, ja luvussa neljätoista hän on viisitoista vuotta.


title: Klaus Baudelaire

text: Klaus on innokas lukija, ja hänen lempikirjansa on "The Water Cycle, Volume 196". Klaus muistaa yleensä kaiken, minkä lukee, ja tämän kyvyn ansiosta hän usein onnistuukin pelastamaan Baudelairet pulasta.


title: Klaus Baudelaire

text: "Omituisessa opinahjossa" Klaus ja Isadora Quagmire vaikuttavat tuntevan kiinnostusta toisiinsa, mutta yhdennessätoista kirjassa Klaus saa ensisuudelmansa ja hänen sydämensä särkyy ensimmäisen kerran mykologi Fionan ansiosta.


title: Klaus Baudelaire

text: Sarjan alussa Baudelairien vanhemmat Bertrand ja Beatrice Baudelaire kuolevat tulipalossa, joka tuhoaa myös heidän kotinsa, jolloin Baudelairet orpoutuvat. Pankkiiri Arthur Poe, joka on Baudelairien uskottu mies ja vastuussa heidän omaisuudestaan, lähettää Baudelairet heidän julman sukulaisensa, kreivi Olafin, luokse. Lapsille selviää pian, että Olaf tahtoo vain saada heidän omaisuutensa itselleen.


title: Klaus Baudelaire

text: Ollessaan Olafin luona Violet melkein joutuu menemään naimisiin hänen kanssaan, mutta onnistuu välttämään sen allekirjoittamalla paperit vasemmalla kädellään oikean sijasta. Lasten pelastuttua Olaf kätyreineen lähtee pakoon.


title: Klaus Baudelaire

text: Herra Poe siirtää Klausin, Violetin ja Sunnyn heidän Montgomery Montgomery -setänsä luokse asumaan. Klaus kokee vihdoinkin, että hänen tutkijankykyjään arvostetaan, kun Monty-setä laittaa hänet tutkimaan perulaisia käärmeitä. Klaus myöntää olevansa onnellinen Monty-sedän luona, mutta ikävöivänsä silti yhä vanhempiaan.


title: Klaus Baudelaire

text: Kreivi Olaf saapuu kuitenkin taas paikalle naamioituneena "Stefanoksi", ja Perunmatkan aamuna lapset löytävät Monty-sedän kuolleena käärmekammiostaan. Olaf puhuu itsensä pussiin Monty-sedän kuolemaa selittäessään, ja muiden tajuttua hänen henkilöllisyytensä, hän pakenee.


title: Klaus Baudelaire

text: "Avarassa akkunassa" herra Poe lähettää Klausin ja hänen siskonsa Josefiina Wihellyksen luokse. Kirjassa Klausilla ei ole suurta roolia, mutta hän osoittaa suurta ongelmanratkaisukykyä selvittämällä Josefiina-tädin heille jättämän salaviestin, joka tosin on naamioitu itsemurhakirjeeksi. Klausin tutkijankyvyt myös johdattavat Baudelairet Lurkkiluolaan. Lasten urheudesta huolimatta kreivi Olafin onnistuu potkaista Josefiina-täti Itkujärven verenhimoisille iilimadoille.


title: Klaus Baudelaire

text: Kirjassa "Saiturin saha" Olafin kätyri Georgina Orwell hypnotisoi Klausin. Klaus on kirjassa hypnotisoimattomana vain muutamassa osassa, ja muissa kohdissa hän on kuin transsissa. Klausin keksijänkyvyt auttavat häntä pelastamaan heidän huoltajansa Herran mukavan yhteistyökumppanin Charlesin hengen.


title: Klaus Baudelaire

text: Kirjassa "Omituinen opinahjo" lapset lähetetään sisäoppilaitos Vaaksavaaran valmistavaan kouluun, johon Olafkin ilmaantuu liikunnanopettajaksi pukeutuneena. Quagmiren kolmoset Duncan ja Isadora auttavat Baudelaireja kuitenkin jakamalla omat muistiinpanonsa heidän kanssaan, jotta orvot pääsisivät kokeistaan läpi. Baudelaireille myös selviää enemmän "VPK:ksi" kutsutusta järjestöstä. He eivät ehdi jakaa tietojaan kolmosten kanssa kuitenkaan ennen, kuin Olaf sieppaa heidät autoonsa.


title: Klaus Baudelaire

text: Baudelairet lähetetään asumaan Jerome ja Esmé Kurjimon luokse . Klaus tekee kirjassa havainnon, joka paljastaa lapsille kreivi Olafin juonen: talon hissikuilu on tyhjä, ja se on todellisuudessa salainen Olafin käyttämä tunneli. He löytävät kuilusta myös Quagmiren kolmoset, mutteivät onnisut vapauttamaan näitä. Kirja päättyy, kun Jerome luovuttaa Baudelairien huoltajuuden ollessaan liian pelkuri auttaakseen heitä.


title: Klaus Baudelaire

text: Kirjassa "Kelvoton kylä" Klaus siskoineen menevät Variksenpalvojien kylään, jossa he saavat Quagmireilta salaviestejä. Niiden ansiosta he onnistuvat pelastamaan sisarukset. Heidän juonensa menee kuitenkin lopulta vikaan, ja vain Quagmiret pääsevät pakoon.


title: Klaus Baudelaire

text: Ollessaan kahdeksannen kirjan aikana Salojen sairaalassa kreivi Olaf sieppaa Violetin, ja Klaus selvittää miehen aikovan poistaa Violetin pään. Klaus ja Sunny naamioituvat ja onnistuvat pakenemaan sairaalasta siskonsa kanssa hengissä.


title: Klaus Baudelaire

text: Yhdeksännessä kirjassa sisarukset naamioituvat kaksipäiseksi kummajaiseksi, "Beverlyksi ja Elliotiksi", sekä susilapsi Chaboksi, ja pääsevät mukaan Tivoli Tiritombaan. Kreivi Olaf keskeyttää jälleen heidän tutkimuksensa, ja he saavat selville, että VPK tarkoittaa vapaapalokuntaa.


title: Klaus Baudelaire

text: On mahdollista, että Klaus sisaruksineen kuolee "Beatrice"-veneen haaksirikossa sarjan viimeisessä kirjassa. He ovat voineet myös kadota "Suuren tuntemattoman" mukana.


title: Klaus Baudelaire

text: Kirjan "Kelvoton kylä" lopussa Baudelaireja syytetään murhasta, jonka jälkeen heillä ei ole enää huoltajia. He joutuvat lähtemään pakoon poliiseja. Pakomatkan aikana Klaus käyttää seuraavia valepukuja:Elokuvassa Klausia esittää Liam Aiken, joka ei käytä laseja muuten kuin lukiessaan, toisin kuin kirjoissa, joissa hän käyttää niitä jatkuvasti. Klausin näytetään myös olevan hyvin pessimistinen Baudelairien tilanteen suhteen, mutta elokuvan lähetessä loppuaan, hän muuttuu optimistisemmaksi.


title: Savijoki

text: Savijoki voi tarkoittaa seuraavia:


title: Venäjän nuorten jääkiekkosarja

text: Venäjän nuorten jääkiekkosarja (), MHL, on venäläinen nuorten jääkiekkosarja.


title: Toni & Guy

text: Toni & Guy (Tigi) on brittiläinen hiustenhoitoyritys. Sen kansainvälisen yrityksen (Toni & Guy International) pääjohtajana toimii Toni Mascolo. Sen suosituin hiustenhoitosarja on Bed Head. Muita merkkejä ovat mm. S-factor, ja Catwalk hair lines.


title: Quagmiren perhe

text: Quagmiren perhe on yksi pääperheistä lasten- ja nuortenkirjasarjassa "Surkeiden sattumusten sarja", jonka on kirjoittanut "Lemony Snicket" -nimen alla toiminut Daniel Handler. Nimeämättömät Quagmiren vanhemmat olivat salaisen jäseniä siihen asti, kunnes he kuolivat tulipalossa, joka tuhosi heidän kartanonsa ja orpoutti heidän lapsensa, kolmoset Duncanin, Isadoran ja Quigleyn.


title: Quagmiren perhe

text: Kun Violet, Klaus ja Sunny Baudelaire, sarjan protagonistit, tapaavat Duncanin ja Isadoran ensi kerran Vaaksavaaran valmistavassa koulussa, heistä tulee heti hyvät ystävät ja he uskovat Quigleyn kuolleen kolmosten vanhempien tavoin tulipalossa. Sarjan antagonisti kreivi Olaf kidnappaa Quagmiret ja yrittää viedä heidän omaisuutensa, safiirit. Duncan ja Isadora pakenevat VPK-jäsen Hectorin kanssa tämän kotitekoisella kuumailmapallolla.


title: Quagmiren perhe

text: Baudelairet tapaavat Quigleyn myöhemmin Mortmain-vuorilla etsiessään vanhempiaan. He joutuvat kuitenkin eroamaan, kun Baudelairet lähtevät etsimään sokerikkoa, ja Quigley liittyy VPK:hon ja lähtee etsimään sisaruksiaan Kit Snicketin avulla. Lopussa Suuri tuntematon nielaisee Duncanin, Isadoran ja Quigleyn.


title: Quagmiren perhe

text: Herra Quagmire on Duncanin, Isadoran ja Quigleyn isä, rouva Quagmiren mies sekä VPK-järjestön jäsen. Herra Quagmire vaimoineen kuoli tulipalossa pian Baudelairen vanhempien Bertrandin ja Beatricen kuoltua samantapaisessa onnettomuudessa ja pian Monty-sedän kuoleman jälkeen.


title: Quagmiren perhe

text: Rouva Quagmire on kolmosten äiti, herra Quagmiren vaimo ja myös VPK:n jäsen. Kun Quagmirien kartano paloi, rouva Quagmire pelasti Quigleyn hengen näyttämällä hänelle salaisen tunnelin Monty-sedän taloon, mutta kuoli yrittäessään pelastaa Duncania ja Isadoraa.


title: Quagmiren perhe

text: Duncan ja Isadora esitellään ensimmäisen kerran kirjassa "Omituinen opinahjo". Heidät on nimetty tanssija Isadora Duncanin mukaan. Heidän kykynsä ja kiinnostuksen kohteensa paljastetaan nopeasti: Isadora kirjoittaa mielellän runoja, erityisesti säepareja, ja Duncan on aloitteleva toimittaja, joka yrittää tehdä muistiinpanoja kaikesta mahdollisesta. Kirjan lopussa Olaf sieppaa kolmoset Vaaksavaaran valmistavasta koulusta kätyreidensä avulla. Ennen autoon joutumistaan Duncan huutaa "VPK!" Klausille sanoen, että se on jotain kamalaa, mitä hän ja Isadora saivat selville tutkiessaan Olafin historiaa.


title: Quagmiren perhe

text: "Haamuhississä" kolmoset ovat häkissä käyttämättömän hissikuilun pohjalla Pimeä puistotie 667:ssä. Vaikka Baudelairet löytävätkin Quagmiret, he eivät onnistu vapauttamaan heitä. "Haamuhissin" lopussa Olaf, Esmé Kurjimo ja koukkukätinen mies onnistuvat pakenemaan Quagmirejen kanssa.


title: Quagmiren perhe

text: Duncan ja Isadora esiintyvät viimeisen kerran "Kelvoton kylä" -kirjassa, vaikka heihin viitataankin monesti lopun kirjasarjan aikana. Heidät on piilotettu varissuihkulähteeseen keskelle Variksenpalvojien kylään, ja he onnistuvat kertomaan siitä Baudelaireille Isadoran säeparien avulla. Baudelairet onnistuvatkin lopulta vapauttamaan kolmoset. Kun kyläläiset huomaavat nyt valheellisesti murhasta syytettyjen Baudelairien olevan vapaalla jalalla, he lähtevät ajamaan näitä takaa. Kylän korjausmies Hector onnistuu pelastamaan Quagmiret mukaansa, muttei Baudelaireja.


title: Quagmiren perhe

text: VPK:n kotkat hyökkäsivät Isadoran ja Quagmiren kimppuun myöhemmin, ja he putosivat kapteeni Vastakarvan Queequeg-sukellusveneeseen. Suuri tuntematon vie heidät pian pois. On mahdollista, että kaikki kolme kolmosta ovat kuolleet.


title: Quagmiren perhe

text: Quigley Quagmiren uskottiin kuolleen tulipalossa vanhempiensa kanssa, kunnes Violet ja Klaus Baudelaire tapasivat hänet luolassa lumipartiolaisiksi naamioituneina kirjassa "Luikurin liuku". Kirjan lopussa Baudelairet ja Quigley pakenevat Olafia, mutta jäinen virta sulaa, ja Quigley huuhtoutuu pois. Hän kuitenkin ilmeisesti selviää, sillä kirjassa "Synkkä syöveri" hän lähettää Baudelaireille sähkeen, jossa ehdottaa tapaamista Brinyn rannalla. Quigley on VPK:n skisman hyvien puolella.


title: Quagmiren perhe

text: Kirjassa "Ratkaisun rajoilla" Kit Snicket kertoo Baudelaireille, että Quigley ja Kit suunnittelivat taapavansa lapset yhdessä, mutta he saivat sanoman Duncanilta ja Isadoralta, että heitä kohden hyökättiin taivaalla. Kit sanoo, että Quigley varasti helikopterin ja meni auttamaan Hectoria ja sisaruksiaan.


title: Quagmiren perhe

text: Sarjan lopussa Kit kertoo, että Quigleyn onnistui tavata sisaruksensa, mutta VPK:n kotkat puhkaisivat pallot, jotka pitelivät heitä ilmassa. Kaikki kuumailmapallotalossa mukana olleet putosivat suoraan heidän allaan olevaan Queequegiin, joka tuhoutui. Duncan, Isadora, Kit Snicket, kapteeni Vastakarva, Fernald, Fiona, Phil, Hector, Hirmumyrkyllinen kyy ja Quigley olivat kaikki vedessä hetken, kunnes suuri kysymysmerkin muotoinen objekti, suuri tuntematon tuli paikalle ja nielaisi heidät.


title: Quagmiren perhe

text: Quagmiren kartano on talo, jossa Duncan, Isadora ja Quigley asuivat vanhempiensa kanssa. Se kuitenkin paloi maan tasalle tuhopoltossa.


title: Quagmiren perhe

text: Quagmiren safiirit ovat erittäin harvinaisia ja arvokkaita jalokiviä. Ne jäivät vahingoittumattomiksi palossa, joka tuhosi kaiken muun. Koska Quagmiren sisarukset katosivat "suuren tuntemattoman" mukaan, safiirit luultavasti joko myytiin tai tuhottiin.


title: August Holmström

text: August Wilhelm Holmström (1829 Helsinki – 1903) oli suomalais-venäläinen hopea- ja kultaseppä. Holmström oli oppipoikana Pietarissa ja tuli mestariksi vuonna 1857 perustaen heti oman sepänpajansa. Hänen kuoltuaan vuonna 1903 hänen poikansa Albert Holmström jatkoi isänsä jalanjäljissä ja käytti samaa merkkiä "AH".


title: Daitya

text: Daityat (दैत्‍य) ovat hindulaisuudessa Ditin ja tietäjä Kashyapan lapsia. He olivat eräs jättiläisrotu, joka taisteli velipuoliaan, Devoja, vastaan, koska he olivat niille kateellisia.


title: Daitya

text: Joitain tunnettuja Daityaoja olivat Bali, Hiranyakashipu ja Hiranyaksha. Bhavishyapuraniksi sanaa "daitya" käytetään merkitsemään englantilaisia ja heidän kuningatartaan Victoriaa.


title: Chawanmushi

text: Chawanmushi (茶碗蒸し, "Chawanmushi", kirjaimellisesti "teekuppihöyry" tai "höyrytetty teekulhossa") on Japanista peräisin oleva kananmunaruoka, jossa käytetään neidonhiuspuun siemeniä. Kastike sisältää kananmunasekoituksen, joka on maustettu soijakastikkeella, dashilla ja mirinillä.


title: Chawanmushi

text: Chawanmushin voi syödä kylmänä tai kuumana. Kun siihen lisätään udonia, sitä kutsutaan "odamaki mushi"ksi tai "odamaki udoni"ksi. Toisin kuin monet muut perinteiset japanilaiset ruoat, Chawanmushi syödään lusikalla.


title: Xabi Castillo

text: Xabier "Xabi" Castillo Aranburu (s. 29. maaliskuuta 1986 Durango, Espanja) on espanjalainen jalkapalloilija. Hän edustaa tällä hetkellä Espanjan Primera Divisiónissa pelaavaa Athletic Bilbaota ja on pelipaikaltaan vasen laitapuolustaja.


title: Xabi Castillo

text: Castillo pelasi junioriaikoinaan Athletic Bilbaossa, mutta ensimmäiset viralliset pelinsä hän pelasi naapuriseura Real Sociedadissa. Kaudeksi 2006–2007 hän siirtyi lainasopimuksella Las Palmasiin. Ensimmäisinä kahtena kautenaan Real Sociedadin edustusjoukkueessa hän kuului vakituisesti avauskokoonpanoon.


title: Xabi Castillo

text: 16. heinäkuuta 2009 Castillo palasi Athletic Bilbaoon ja teki nelivuotisen sopimuksen joukkueen kanssa. Ensiesiintymisensä maan korkeimmalla sarjatasolla Primera Divisiónissa hän teki 30. elokuuta 2009 ottelussa Espanyolia vastaan.


title: Mansikkapiirakka

text: Mansikkapiirakka on piirakka, joka täytetään pääasiassa mansikoilla. Mansikkapiirakan päälle voidaan myös lisätä kermavaahtoa.


title: La Fouine

text: La Fouine (oik. Laouni Mouhid) (s. 25. joulukuuta 1981 Trappes, Yvelines) on ranskalainen rap-artisti, jolla on marokkolaiset sukujuuret.


title: La Fouine

text: La Fouine aloitti varsinaisesti julkaisemaan levyjä vuonna 2000, mutta oli jo sitä ennen osallistunut teini-ikäisenä paikallisiin rap-kilpailuihin. Hänen kolme ensimmäistä julkaisuaan vuosina 2000-2001 olivat maxialbumeita. Sittemmin La Fouine julkaisi ensimmäisen mixtapensa vuonna 2004 ja vuotta myöhemmin albumin Bourré au son. Hän jatkoi vuoron perään mixtapen ja albumien julkaisua, joista viimeisin julkaisu on vuodelta 2010.La Fouine syntyi marokkolaisille vanhemmille seitsenlapsiseen perheeseen Trappesissa. Hän kasvoi Yvelinesissä, Pariisin lähiössä. La Fouine kuunteli nuorena Tupacia ja Run DMC:tä. Hän lopetti koulun käynnin 15-vuotiaana keskittyäkseen täysin rappiin ja oli lyhytkestoisessa yhtyeessä nimeltä FORS.


title: La Fouine

text: La Fouine on ollut naimisissa, mutta eronnut vaimostaan Fionasta. Heillä on tytär, joka on nimetty Fatimaksi La Fouinen äidin mukaan.


title: Bourré au son

text: Bourré au son on La Fouinen neljäs sooloalbumi, jonka julkaisi Sony BMG Musicin vuonna 2005. Levyltä julkaistiin kolme singleä, Quelque chose de spécial, Basta ja L'unité.


title: Iron Sy

text: Iron Sy (oik. Amadou Malik Sy) (s. 1979 Thiais) on ranskalainen rap-artisti. Hän aloitti räppäämisen 1990-luvun alussa ja vieraili usean vuoden ajan eri rap-artistien ja yhtyeiden levyillä, kuten Alpha 5.20, Sinik, LIM ja 113. Iron Sy julkaisi ensimmäisen sooloalbuminsa Œuvre d'un Banlieusard vuonna 2006.Iron Sy syntyi Thiaisissa, eteläisen Pariisin lähiössä senegalilaiselle isälle ja yhdysvaltalaiselle äidille. Hän sekaantui nuorena huumeisiin ja aseihin ennen kuin päätyi rapin pariin.


title: Pigne d’Arolla

text: Pigne d'Arolla on 3 790 metriä korkea vuori Sveitsin Valais’n Alpeilla. Vuori sijaitsee Evolènen ja Bagnesin kuntien rajalla, Arollan kylästä noin neljä kilometriä lounaaseen ja noin viisi kilometriä Italian rajalta. Tarkasti ottaen vuorenhuippu on Evolènen puolella.


title: Mont Blanc du Tacul

text: Mont Blanc du Tacul on Grajisilla Alpeilla, Ranskassa sijaitseva 4 248 metriä korkea vuori.


title: Tohtori Tulpin anatomianluento

text: Tohtori Tulpin anatomianluento on Rembrandtin öljymaalaus vuodelta 1632. Se on Mauritshuisin museon kokoelmissa Haagissa Alankomaissa. Maalaus on Rembrandtin merkittävimpiä tilattuja ryhmämuotokuvia myöhempien Yövartion ja Amsterdamin verankutojen killan esimiesten muotokuvan ohella.


title: Tohtori Tulpin anatomianluento

text: Maalauksessa Amsterdamin kirurgikilta on kerääntynyt Tohtori Tulpin johdolla ruumiin ympärille tutkiakseen käden anatomiaa. Kuvan oikeassa alareunassa on avoinna anatomian kirja.


title: Tohtori Tulpin anatomianluento

text: Tutkittava ruumis on sijoitettu diagonaaliin, jolloin maalauksen päähenkilö tohtori Tulp on voitu sijoittaa etualalle ruumiin ääreen. Yksilöllisesti kuvatut killan jäsenet on asetettu pöydän päädyn ympärille epäsymmetrisesti. Kolme keskimmäistä heistä kurkottuu kohti ruumista kiinnostuneina, mutta osa heistä on kääntynyt joko katsojaan tai anatomian oppikirjaan päin. Aiemmin ryhmämuotokuvissa henkilöillä oli tapana poseerata luokkakuvien tapaan riviasetelmassa.


title: Tohtori Tulpin anatomianluento

text: Keskushenkilö Nicolaes Tulp (1593–1674) oli Amsterdamin lääkärikillan professori ja anatomian ylilääkäri. Muut kuvan kirurgit ovat Jacob Block, Hartman Hartmansz, Adriaen Slabberaen, Jacob de Witt, Mathys Calkoen, Jacob Koolveldt ja Frans van Loenen. Ruumis kuuluu rikolliselle nimeltä Aris Kindt (alias Adriaan Adriaanszoon), joka tuomittiin hirtettäväksi aseellisesta ryöstöstä. Hänet oli teloitettu aikaisemmin samana päivänä kuin maalauksen asetelma. Ruumiin kasvot ovat puolittain varjossa, joka viittaa "kuoleman varjoon" ("umbra mortis"), Rembrandtin usein käyttämään tekniikkaan.


title: Danny Dyer

text: Danny Dyer (oik. Daniel John Dyer; s. 24. heinäkuuta 1977) on brittiläinen näyttelijä, joka on näytellyt muun muassa elokuvissa "Verisempi viikonloppu", "Gangstereiden paratiisi", "Football Factory" ja "Doghouse".


title: Liejutaskurapu

text: Liejutaskurapu ("Rhithropanopeus harrisii") on alkujaan pohjoisamerikkalainen, pienikokoinen taskurapulaji, joka on 2000-luvulla kotiutunut myös Suomen rannikkovesiin.


title: Liejutaskurapu

text: Liejutaskuravun kuoren halkaisija voi olla 21 mm, ja väri vaihtelee ruskeasta oliivinvihreään. Saksien kärjet ovat valkoiset ja varsissa, joiden päässä silmät sijaitsevat on molemmilla puolilla neljä pientä okaa. Kävelyjalat ovat pitkät, hoikat ja niissä on harvakseltaan karvatupsuja.


title: Liejutaskurapu

text: Lajin luonnollinen levinneisyysalue kattaa murtovesialueet Pohjois-Amerikan Atlantin-puoleisella rannikolla. Se on kuitenkin levinnyt vieraslajina Itämereen, Hollannin rannikolle sekä useisiin eurooppalaisiin jokisuihin, etenkin alueille, joita voimaloiden lauhdutusvedet lämmittävät. Laji on levinnyt myös Yhdysvalloissa sekä Tyynenmeren-puoleiselle rannikolle että sisävesiin, todennäköisesti laivojen painolastivesien mukana. Suomen vesiltä lajia tavattiin ensimmäisen kerran vuonna 2009 Naantalin ja Rymättylän alueelta. Löytöjä tehtiin samalla alueella myös vuonna 2010.


title: Liejutaskurapu

text: Liejutaskurapu elää murtovesissä alueilla, joilla on muta- tai hiekkapohja. Se suosii varsinkin mereen laskevien jokien suita. Laji sietää laajaa vaihtelua veden suolaisuudessa, ja sitä on tavattu myös sisävesissä mm. Kaliforniassa. Ravinnokseen liejutaskurapu saalistaa pääasiassa monisukasmatoja ja simpukoita, mutta se syö myös viherleviä ja kuollutta eläinperäistä ainesta.


title: Niilo Kärki

text: Niilo Tapio Kärki (31. elokuuta 1921 Pälkäne – 18. elokuuta 2010 Oulu) oli Oulun yliopiston farmakologian professori.


title: Niilo Kärki

text: Kärjen vanhemmat olivat kansakoulunopettaja Oskar Alfred Kärki ja Hilja Lovisa Rantanen. Hänen puolisonsa vuodesta 1945 oli Ritva Toivikki Vihervuori. Kärki kirjoitti ylioppilaaksi 1940 Turun suomalaisesta yhteiskoulusta ja suoritti sen ohessa varusmiespalvelustaan Rannikkotykistörykmentti 5:ssä. Talvisodassa hän toimi Turun suojeluskunnan alaisessa ilmatorjuntaosastossa ja jatkosodassa nuorempana upseerina JR12:ssa Kiestingissä, Jalkaväen Koulutuskeskus 22:ssa, rykmentinkomentajan adjutanttina JR11:ssa Uhtualla ja Kannaksella ja viimeksi Jääkärikomppanian päällikkönä 3. Divisioonassa pohjoisella rintamalla. Hän haavoittui Kapustajoella vuonna 1941 ja toistamiseen samana vuonna Louhen suunnalla. Sodan jälkeen hän jäi Puolustusvoimien palvelukseen vuosiksi 1941–1945 ja kävi Kadettikoulun vuosina 1942-1943.


title: Niilo Kärki

text: Kärki valmistui lääkäriksi Helsingin yliopistosta 1951 ja väitteli lääketieteen tohtoriksi Turun yliopistosta 1956. Väitöskirjassaan hän tutki fyysisen rasituksen vaikutusta noradrenaliinin erittymiseen ihmisen virtsaan. Hän selvitti lääkeaineiden kemiallisen rakenteen ja farmakologisten vaikutusten välisiä suhteita ja työskenteli sillä alueella yhteistyössä lääketeollisuuden kanssa.


title: Niilo Kärki

text: Helsingin yliopiston farmakologian dosentiksi Kärki nimitettiin 1959. Vuosina 1953–1964 hän toimi Helsingin ja Turun yliopistojen lääketieteellisten tiedekuntien assistenttina. Vuosina 1960–1961 hän toimi Turun yliopistossa farmakologian vt. professorina ja 1962–1965 samassa tehtävässä Oulun yliopistossa. Kärki oli Oulun yliopiston ensimmäinen farmakologian professori ja toimi virassa 1965–1986. Hän oli sotilasarvoltaan lääkintäeverstiluutnantti.


title: Niilo Kärki

text: Opiskeluaikanaan Kärki oli kahteen otteeseen stipendiaattina Yhdysvalloissa. Muiden toimiensa ohella Kärki toimi Maanpuolustustieteellisen neuvottelukunnan Oulun paikallisosaston jäsenenä ja varapuheenjohtajana sekä Farmos-yhtymän hallituksen jäsenenä. Hän myös kirjoitti useita kymmeniä farmakologian alan julkaisuja.


title: Niilo Kärki (AKS)

text: Niilo Konrad Kärki (12. syyskuuta 1897 Kuhmalahti – 6. helmikuuta 1931) oli Akateemisen Karjala-Seuran varapuheenjohtaja ja pääideologi, Ylioppilaslehden päätoimittaja ja WSOY:n kustannusvirkailija.


title: Niilo Kärki (AKS)

text: Kärki kuului ryhmään, jota nimitettiin ”Söderströmin maistereiksi” ja ”AKS:n Porvoon paikallisosastoksi”. Hän toimitti Valo – tiedettä kaikille -nimistä 1920-luvulla ilmestynyttä tiedelehteä.


title: Niilo Kärki (AKS)

text: Kärki oli aloittamassa kielitaistelua vuonna 1923, jolloin haluttiin poistaa nuoria tutkijoita ja ylioppilaita haitannut epäkohta, ruotsin kielen ylivalta Helsingin yliopistossa ja Teknillisessä Korkeakoulussa


title: Aalto-1

text: Aalto-1 on Aalto-yliopiston avaruustekniikan opiskelijaprojektina toteutettava CubeSat-satelliitti, jonka kehittäminen alkoi keväällä 2010. Satelliitti laukaistiin PSLV-XL-kantoraketilla Intiasta 23. kesäkuuta 2017. Aalto-1 oli aiemmin tarkoitus laukaista yhdysvaltalaisella Falcon 9 -raketilla Formosat-5 -satelliitin laukaisun toissijaisena hyötykuormana yhdessä liki 90 muun piensatelliitin kanssa, mutta tämä laukaisu peruuntui, kun Aalto-1 ja muut lennolle suunnitellut toissijaiset hyötykuormat siirrettiin laukaistavaksi muilla kantoraketeilla Falcon 9:n toistuneiden aikatauluviivästysten jälkeen. Aalto-1 on ensimmäinen kokonaisuudessaan Suomessa suunniteltu ja rakennettu satelliitti. Projektin tavoitteena on opiskella satelliitin rakentamista, sekä demonstroida satelliittiin asennettujen hyötykuormien toimintaa.


title: Aalto-1

text: Aalto-1:n tehtävä avaruudessa koostuu kahdesta pääosasta. Ensimmäisessä vaiheessa havainnollistetaan satelliitin AaSI- ja RADMON-hyötykuormien toimintaa niiden käyttöönoton jälkeen. Havainnollistamisvaiheen jälkeen tehtävän tiedeosio alkaa. Tiedeosio on jaettu kahteen alaosioon, joista ensimmäisessä käytetään Maan kaukokartoitukseen tarkoitettua AaSI-spektrometriä ja avaruussäteilyä mittaavaa RADMON-säteilymittaria. Jälkimmäinen alaosio on tarkoitettu plasmajarrun käyttöön. Koko satelliittimissio kestää kaksi vuotta.


title: Aalto-1

text: Aalto-1:n suunnittelu alkoi keväällä 2010. Satelliittimission esisuunnitelma saatiin valmiiksi saman vuoden syksyllä ja esisuunnittelukatselmus (PDR, ) joulukuussa 2011. Satelliittia suunniteltiin tällöin laukaistavaksi vuoden 2013 lopussa tai 2014 alussa. Satelliitti olikin tarkoitus laukaista vuoden 2014 lopulla Guayanan avaruuskeskuksesta, mutta projektin viivästysten takia laukaisua jouduttiin lykkäämään myöhemmäksi.


title: Aalto-1

text: Satelliitista rakennettiin ennen avaruuteen lähetettävää lentomallia kaksi kehitysversiota, fyysinen malli ja sähköinen malli (niin sanottu insinöörimalli). Fyysisellä mallilla testattiin mahtuvatko satelliitin suunnitellut osat annettuun tilaan. Sähköisen mallin järjestelmät rakennettiin mahdollisimman samanlaisiksi lopullisen lentomallin kanssa, ja niillä kokeiltiin satelliitin järjestelmien ja hyötykuormien toimimista erilaisissa olosuhteissa ennen varsinaisen lentomallin rakentamista.


title: Aalto-1

text: Satelliitin alijärjestelmiä päästiin testaamaan maaliskuussa 2014 Jyväskylän yliopiston fysiikan laitoksen kiihdytinlaboratoriossa. Nanosatelliittien järjestelmiä ei tyypillisesti säteilytestata kokeiden korkean hinnan takia – Aalto-1:n järjestelmät pääsivät kokeisiin Jyväskylän RADEF-laitokselle peruutuspaikan ansiosta parin viikon varoitusajalla. Satelliitin tärinätestit saatiin päätökseen VTT:llä joulukuun alussa 2014, ja niissä ilmeni joitakin pieniä ongelmakohtia.


title: Aalto-1

text: Aalto-1-projekti on synnyttänyt suomalaisen Iceye-yhtiön, joka pyrkii kehittämään satelliittipohjaisen jääinformaatiopalvelun arktisille alueille, sekä kaksi spin-off-projektia, Suomi 100- ja Reaktorin Hello World -satelliitit. Projektiin oli joulukuussa 2014 osallistunut yli 80 Aalto-yliopiston sähkötekniikan koulun opiskelijaa. Maaliskuussa 2015 satelliitti sai Viestintävirastolta viiden vuoden kestoisen radioluvan.


title: Aalto-1

text: Aalto-1:n laukaisusta avattiin avoin tarjouspyyntö huhtikuussa 2014, jonka hollantilainen laukaisuvälittäjä Innovative Solutions in Space (ISIS) voitti noin 240 000 euron tarjouksellaan. Satelliitti oli tarkoitus laukaista yhdysvaltalaisen SpaceX:n Falcon 9 -kantoraketilla vuoden 2015 syksyllä.


title: Aalto-1

text: Satelliitin lentomallille ehdittiin laukaisun viivästymisen ansiosta tehdä vielä lisää testejä. Lentomalli olisi alun perin pitänyt toimittaa Alankomaihin heinäkuussa 2015, mutta viivästymisen ansiosta oli tarkoitus toimittaa laukaisunvälittäjälle marraskuussa. Lentomalli kävi vielä lokakuun viimeisellä viikolla avaruussimulaatiotestit tyhjiökammiossa ja marraskuun ensimmäisellä viikolla tärinätestit. Maa-aseman ja satelliitin välistä yhteyttä testattiin myös insinöörimallilla. Aalto-1:n lentomalli odotti edelleen täysin valmiina joulukuussa toimitusta Alankomaissa toimivalle laukaisuvälittäjälle. Laukaisun viivästymisen seurauksena uudeksi toimitusajaksi tuli alkuun seuraavan vuoden helmikuun alku, mistä toimitusaika siirtyi ensin maaliskuulle 2016, ja lopulta toukokuulle 2016. Satelliitti kuljetettiin reittilennon käsimatkatavarana Alankomaiden Delftiin, missä se integroitiin Innovative Solutions in Space -yhtiön puhdastilassa Quadpack-laukaisusovittimeen, joka oli tarkoitus asentaa SHERPA-hyötykuorma-adapteriin muiden vastaavien laukaisusovittimien kanssa kesällä 2016. Uusien viivästysten takia satelliitin toimintavalmius joudutaan vielä tarkastamaan uudelleen kesän 2016 jälkeen, sillä sitä ei ole suunniteltu olemaan toimettomana puolen vuoden ajan. Tarkastusten yhteydessä satelliitin akut ladataan uudelleen.


title: Aalto-1

text: Satelliitin laukaisusta vastaavan SpaceX:n Falcon 9 v1.1 -raketti tuhoutui tosin saman vuoden kesäkuussa CRS-7 -rahtilennon yhteydessä sattuneessa onnettomuudessa, minkä seurauksena yhtiö keskeytti rakettilaukaisunsa joulukuuhun 2015 saakka, jolloin Falcon 9 -raketti palasi käyttöön. Onnettomuuden seurauksena myös Aalto-1:n laukaisu viivästyi, ja uudeksi laukaisuajankohdaksi oli syyskuussa 2015 tullut vuoden 2016 alkupuoli. Marraskuussa 2015 ajankohdaksi tarkentui helmi-maaliskuu 2016, mistä ajankohtaa tarkennettiin kuukautta myöhemmin maaliskuulle 2016. Maaliskuun 2016 alulla laukaisuajankohta oli lykkääntynyt touko-kesäkuulle, ja toukokuussa kesä-heinäkuulle.


title: Aalto-1

text: Laukaisua lykättiin jälleen kesäkuussa 2016 muutamilla kuukausilla syys-marraskuulle 2016. Viimeisimmän viivästyksen taustalla on Vandenberg Air Force Base laukaisukapasiteetti, joka on varattu muille laukaisijoille elokuusta syyskuun alulle. Aalto-1:n laukaisua lykkää myös Iridium NEXT -konstellaation ensimmäinen laukaisu, jonka oli alun perin tarkoitus tapahtua Aalto-1:n avaruuteen vievän Formosat-5 -satelliitin ja SHERPA-hyötykuorma-adapterin laukaisun jälkeen. Iridium-laukaisu on kuitenkin SpaceX:n prioriteeteissa korkeammalla, ja lykäten Aalto-1:n laukaisun myöhemmälle ajankohdalle. Aalto-1:n laukaisu lykkääntyi jälleen AMOS-6 -tietoliikennesatelliitin laukaisuvalmistelujen yhteydessä sattuneen Falcon 9 -raketin räjähdyksen seurauksena. Lokakuussa 2016 aikaisin mahdollinen laukaisuajankohta oli siirtynyt tammikuulle 2017.


title: Aalto-1

text: Joulukuun 2016 tilanteessa satelliitin laukaisun odotettiin tapahtuvan vuoden 2017 ensimmäisen vuosineljänneksen aikana, mikäli SpaceX:n Falcon 9 -kantoraketti jatkaisi laukaisujaan saman vuoden tammikuussa.


title: Aalto-1

text: Aalto-1 oli tarkoitus laukaista Vandenbergin lentotukikohdasta noin 500–900 kilometrin korkeudessa kiertävälle aurinkosynkroniselle kiertoradalle Spaceflight Industriesin SHERPA-hyötykuorma-adapterin kyydissä, jonka oli tarkoitus olla Taiwanilaisen Formosat 5 -satelliitin laukaisun toissijainen hyötykuorma. SHERPA-adapteri olisi vienyt samalla laukaisulla kaikkiaan 87 nanosatelliittia kiertoradalle, mikä olisi tehnyt lennosta eniten satelliitteja kiertoradalle vieneen yksittäisen laukaisun. Viivästynyt SHERPA-laukaisu menetti ennätyksen jo ennen laukaisuaan, kun Intian avaruusjärjestön PSLV-raketti laukaisi 104 satelliittia kiertoradalle helmikuussa 2017.


title: Aalto-1

text: Spaceflight Intel Reportin helmikuussa 2017 julkaiseman artikkelin mukaan SHERPA-laukaisu oli viivästymässä jopa vuodelle 2018. Muutamaa viikkoa artikkelin julkaisun jälkeen Spaceflight Industries julkaisi tiedotteen, jossa se ilmoitti siirtäneensä kaikki Formasat-5 -laukaisun toissijaisiksi hyötykuormiksi suunnitellut satelliitit laukaistavaksi muilla kantoraketeilla. Yhtiön edustaja kertoi myöhemmin SpaceNewsille, että satelliitit olivat siirretty kahdelle laukaisulle, joista toinen oli yhtiön oma Falcon 9:llä myöhemmin vuonna 2017 laukaistavaksi suunniteltu SSO-A-lento, ja toinen jonkun muun ”kansainvälisen laukaisutoimijan” lento vuoden 2017 kesällä tai syksyllä. Aalto-1 oli siirretty ”kansainvälisen laukaisutoimijan” lennolle, sillä maaliskuussa 2017 uutisoitiin satelliitin laukaisun siirtyneen intialaisen PSLV-XL-kantoraketin seuraavalle lennolle, joka oli tarkoitus laukaista Bengalinlahden rannalla sijaitsevasta Satish Dhawanin avaruuskeskuksesta 23. huhtikuuta 2017. Samalla laukaisulla on tarkoitus laukaista Aalto-1:n lisäksi kymmeniä muita piensatelliitteja.


title: Aalto-1

text: Aalto-1 oli tarkoitus toimittaa maaliskuussa 2017 Intiaan Alankomaista, missä se oli odottanut laukaisua keväästä 2016 alkaen. Laukaisun viivästysten takia Aalto-1 ei tule olemaan ensimmäinen suomalainen kiertoradalle pääsevä satelliitti, sillä alun perin sen seuraajaksi suunniteltu Aalto-2 oli tarkoitus laukaista Orbital ATK:n Cygnus-kapselin kyydissä Atlas V -raketilla kansainväliselle avaruusasemalle, mistä se vapautetaan kiertoradalle. Aalto-1 tulee tosin tästä huolimatta olemaan ensimmäinen Suomen avaruusalusrekisteriin merkittävä laite, sillä aiemmin laukaistava Aalto-2 tullaan rekisteröimään Belgiaan, sillä satelliitti on osa kansainvälistä QB50-hanketta, jota johdetaan Belgiasta.


title: Aalto-1

text: Aalto-1 toimitettiin laukaisupaikalle Intiaan toukokuun 2017 lopulla. Satelliitti oli kuukautta aiemmin siirretty Falcon 9 -rakettiin tarkoitetusta laukaisusovittimesta toiseen, PSLV-raketin kanssa yhteensopivaan sovittimeen. Toukokuun lopun tilanteessa laukaisun oli tarkoitus tapahtua kesäkuun 2017 alulla, mutta lento lykkääntyi vielä muutamilla viikoilla. Laukaisuajankohdaksi tarkentui lopulta 23. kesäkuuta. Laukaisuvalmistelut käynnistyivät laukaisua edeltävän torstaipäivän aamulla kello 5.29 paikallista aikaa (keskiviikkona 23.59 UTC-aikaa).


title: Aalto-1

text: 28-tuntinen lähtölaskennan päätteeksi nelivaiheinen raketti nousi Satish Dhawan avaruuskeskuksen First Launch Pad -laukaisualustalta kello 3.59 UTC-aikaa. Neljän sekä kiinteitä että nestemäisiä ajoaineita käyttäneiden rakettivaiheiden polttojen päätteeksi Cartosat 2E -päähyötykuorma ja 30 muuta toissijaista hyötykuormaa saavuttivat suunnitellun radan. Aalto-1 vapautettiin kantoraketin kyydistä muiden toissijaisten hyötykuormien ohessa noin seitsemän minuuttia pääkuorman vapautuksen jälkeen.


title: Aalto-1

text: Aalto-satelliitteja on tarkoitus tehdä sarjassa useampia. Seuraavan Aalto-2:n suunnittelu alkoi 2012, ja satelliitti läpäisi esisuunnittelukatselmuksen (PDR, ) vuoden 2013 toukokuuhun mennessä. Kahden CubeSat-yksikön kokoinen satelliitti kuuluu eurooppalaiseen QB50-hankkeeseen, jonka suunnitelmana on laukaista 50 CubeSat-satelliittia matalalle Maan kiertoradalle. Satelliittiparven on tarkoitus tutkia 90–320 kilometrin korkeudella sijaitsevaa alempaa termosfääriä, jonka läpi kulkiessaan satelliitti mittaa muun muassa yläilmakehän plasman ominaisuuksia ja hiukkasia. Satelliitit ohittavat yleensä nopeasti termosfäärin ja 50 satelliitin parven etu onkin siinä, että se kerää enemmän monipuolisempaa dataa. Aalto-2:n rakentaminen oli käynnissä maaliskuussa 2015 ja se oli viivästysten jälkeen tarkoitus laukaista avaruuteen maaliskuussa 2017.


title: Aalto-1

text: Aalto-yliopiston maa-asema havaitsi Aalto-1:n signaalin muutamia tunteja laukaisun jälkeen noin kello 7 UTC-aikaa, minkä jälkeen satelliittiin ollaan oltu yhteydessä liki päivittäin.


title: Aalto-1

text: Satelliitin kaikki järjestelmät olivat toimintakuntoiset ensimmäisen kiertoradalla vietetyn vuoden jälkeen. Ainoa merkittävämpi tekninen vika oli satelliitin Saksasta hankitun iADCS-100 -asennonsäätöjärjestelmän ohjelmistossa. Satelliitti ei ohjelmiston ongelman takia kyennyt pitämään itseään kiertovakaana, vaan pyöri hiljalleen. Asennonsäätöjärjestelmän toimittajalla ei ollut alkuun suurta innostusta korjata ongelmallista koodiaan, mutta se toteutti lopulta pitkän odottelun ja useiden kyselyjen jälkeen tarvittavat ohjelmistokorjaukset. Päivitetty ohjelmisto paransi satelliitin asennonsäätöön liittyneitä ongelmia, ja Aalto-1:tä onkin sen jälkeen valmisteltu jälleen spektrikameran käyttöä varten.


title: Aalto-1

text: Säteilyä mittaava RADMON-hyötykuorma oli tehnyt paljon tieteellisesti merkittäviä mittauksia, havainnoiden muun muassa Auringosta syksyllä 2017 tullutta säteilymyrskyä. Saatu data on ollut kiinnostavaa, ja säteilymittarin on annettukin kuluneen vuoden aikana tehdä alun perin suunniteltua enemmän mittauksia. Hyötykuorman lisätyn käytön taustalla olivat tosin osittain asennonsäädön ongelmat, sillä RADMON ei tarvitse toimiakseen tarkkaa asennonsäätöä. Satellitin kiertoliike teki spektrikameran ja nopeamman, suunta-antennia hyödyntävän radiolinkin käytöstä hankalaa, sillä tarkka suuntaus on molempien järjestelmien osalta varsin olennaista.


title: Aalto-1

text: Aalto-1 on kooltaan kolme CubeSat-yksikköä, ja sen ulkomitat ovat 100 × 100 × 340,5 mm. Satelliitin runkona on 1,5 millimetriä paksusta alumiinilevystä valmistettu nelikulmainen putki. Sen sisällä olevat piirilevyt ovat järjestetty kahteen pinoon, joista käytetään nimityksiä lyhyt ja pitkä pino. Pitkän pinon piirilevyjen pinnat ovat suorassa kulmassa satelliitin pituusakseliin nähden, kun vastaavasti lyhyen pinon piirilevyjen pinnat ovat akselin suuntaiset. Pitkään pinoon on sijoitettu satelliitin radiolaitteet, päätietokone, AaSI-spektrometri ja asennonsäätöjärjestelmä. Lyhyeen pinoon on sijoitettu RADMON-säteilyilmaisin ja plasmajarru. Satelliitin voimanlähteenä ovat sen ulkokuoreen kiinnitetyt aurinkokennot.


title: Aalto-1

text: Satelliitin alijärjestelmiin kuuluvat päätietokone (OBC), navigaatio- (iADCS, GPS), kommunikaatio- (COM), sähkö- (EPS), runkorakennejärjestelmä (STR) ja hyötykuormajärjestelmät (AaSI, RADMON, EPB).


title: Aalto-1

text: Aalto-1 -satelliitin kahdesta Linux-pohjaisesta tietokoneesta koostuva päätietokone (OBC, engl. "On-Board Computer") ohjaa satelliitin kaikkia toimintoja asennonsäätöjärjestelmää lukuun ottamatta. Tietokoneen kestomuistiin tallennetaan hyötykuormajärjestelmien tuottamaa tietoa, jota voidaan lähettää OBC:n ohjaaman radiolinkin kautta.


title: Aalto-1

text: Kahteen Atmelin AT91RM9200-suorittimeen pohjautuva tietokone kommunikoi satelliitin hyötykuormien ja muiden alijärjestelmien kanssa I²C-, UART- ja SPI-liitäntöjen välityksellä. Kahdesta erillisestä tietokoneesta rakentuva ratkaisu mahdollistaa satelliitin toiminnan jatkumisen mahdollisessa vikatilanteessa, jossa toinen tietokone tulisi toimintakyvyttömäksi, sillä käytössä olevaa konetta voidaan vaihtaa vuorottajan avulla.


title: Aalto-1

text: Hyötykuormajärjestelmän tietojen ja tieteellisten mittausten käsittely tapahtuu kahdessa ennalta määritellyssä pakettiformaatissa, ja spektrometrin kuvadata pakataan ennen kestomuistiin tallentamista. Satelliitin ohjelmistoa on mahdollista päivittää myöhemmin avaruudessa, mutta toimintoa ei ole tarkoitus käyttää, mikäli se voidaan vain välttää päivitykseen liittyvien riskien takia.


title: Aalto-1

text: Aalto-1 käyttää kahta eri taajuusalueella toimivaa radiolinkkiä maa-aseman kanssa tapahtuvaan yhteydenpitoon. Eri taajuusalueiden lähettämiseen ja vastaanottamiseen on kaksi erillistä radiomoduulia, jotka toimivat 437,22 megahertsin UHF- ja 2,402 gigahertsin S-kaistan taajuusalueilla.


title: Aalto-1

text: Aalto-1 käyttää matalampisiirtokykyistä UHF-radiolinkkiä telemetriatietojen lähettämiseen, komentojen vastaanottamiseen, sekä radiomajakkana. UHF-radiolaitteen lähetysteho on 150 milliwattia ja linkki sijoittuu 437,22 megahertsin taajuusalueelle. UHF-linkin antennit ovat ympärisäteileviä dipoliantenneja, jolloin niiden avulla voidaan saada yhteys satelliittiin tilanteessa, jossa asennonsäätöjärjestelmä on vioittunut ja satelliitin asento on tuntematon. Normaalitilanteessa kahdesta dipoliantennista yhtä käytetään radioliikenteeseen. Toinen antenni on vara-antenni, joka voidaan ottaa käyttöön, jos ensimmäinen vioittuu. Antennit on leikattu metallisesta rullamittanauhasta. S-kaistaan nähden matalataajuisemman UHF-taajuuden vapaan tilan vaimennus myös on pienempi. Satelliitin kanssa kommunikointi tapahtuu AX.25-protokollalla.


title: Aalto-1

text: UHF-radiolaitteen lisäksi satelliitissa on toinen S-kaistan taajuusalueella toimiva radiolinkki, jota käytetään spektrometrin ottamien kuvien lähettämiseen sen nopeamman siirtonopeuden takia. Satelliitin S-kaistan radiolaitteet on kehittänyt Aalto-yliopiston sähkötekniikan korkeakoulun radiotieteen ja -tekniikan laitos. S-kaistan radiolinkki käyttää suuntaavaa patch-antennia.


title: Aalto-1

text: Satelliitin asennonsäätöjärjestelmä on saksalaisen Berlin Space Technologiesin ja alankomaalaisen Hyperion Technologiesin yhteistyönä kehitetty ja valmistettu iADCS-100, joka käyttää kolmiakselista magnetometriä, -gyroskooppia ja -akselometria sekä tähtien asemaa mittaavaa sensoria satelliitin aseman määrittämiseen. Satelliitin asennon säätämiseen käytetään kolmea reaktiopyörää ja kolmea magneettikelaa. iADCS kommunikoi satelliitin päätietokoneen ja muiden osien kanssa I²C- ja RS485-väylien kautta.


title: Aalto-1

text: Satelliitin päähyötykuorma on VTT:n kehittämä kuvantava spektrometri, Aalto-1 Spectral Imager (AaSI), jonka avulla voidaan mitata veden laatua ja erotella maanpeitteen eri lajit. AaSI koostuu kahdesta kameramoduulista, joista toista käytetään spektrikamerassa, joka sisältää pietso-aktuoidun Fabry-Pérot interferometrin (PFPI). Toista kameramoduulia, jossa on laajempi näkökenttä, käytetään näkyvän valon kamerassa. Näkyvän valon kameran tarkoitus on vahvistaa kuvatun alueen sijaintia ja tarkistaa näkyvyyttä. Järjestelmän yksinkertaistamiseksi molemmissa kameroissa käytetään samanlaista CMOS-kennoa. AaSI saa komennot satelliitin päätietokoneelta (OBC) I²C-väylän kautta. Kuvatiedostojen siirto AaSI:n välimuistista OBC:lle tapahtuu SPI-väylän kautta. Yhden välimuistillisen (16 megapikseliä) siirtämiseen kuluu minimissään 5,7 sekuntia. Spektrometrillä otettiin ensimmäinen kuva ennen satelliitin laukaisua helmikuussa 2015.


title: Aalto-1

text: Satelliitin toinen hyötykuorma on Helsingin ja Turun yliopistojen yhteistyönä kehitetty säteilyilmaisin. Ilmaisin pystyy havaitsemaan liki valonnopeudella liikkuvia yli kymmenen megaelektronivoltin (MeV) protoneita ja yli 0,7 MeV elektroneja, ja sillä on tarkoitus kartoittaa aurinkotuulioloja matalalla Maan kiertoradalla. RADMON-moduuli koostuu hiukkasilmaisimesta ja ilmaisimeen osuvien varattujen hiukkasten määrän, lajin ja energian määrittävästä lukuelektroniikasta. RADMON-moduuli digitalisoi ilmaisimilta tulevan signaalin ilman hidasta analogista muokkausta, mikä mahdollistaa moduulille huomattavasi korkeamman laskentataajuuden perinteisiin analogisiin pulssinkäsittelyratkaisuihin nähden.


title: Aalto-1

text: Satelliitin kolmas hyötykuorma on Ilmatieteen laitoksen tutkijan Pekka Janhusen kehittämän sähköpurjeen idean toimivuutta testaava plasmajarru (EPB). Jarrun satametrinen ja 25–50 mikrometrin paksuisista metallilangoista koostuva lieka, jonka päähän on kiinnitetty 0,5–1 gramman paino, voidaan korkeajännitelähteen avulla varata positiivisesti tai negatiivisesti. Positiivisen varauksen ylläpitämiseksi Aalto-1 on varustettu neljällä elektronitykillä.


title: Aalto-1

text: Tiedehavaintovaiheen päätyttyä Aalto-1 kiihdyttää itsensä pyörimisliikkeeseen, jonka pyörimisakseli on samansuuntainen Maan pyörimisakselin kanssa, ja laskee liekaa kymmenen metriä. Satelliitti mittaa tämän jälkeen positiivisesti ja negatiivisesti varatun liean ja Maan ionosfäärin välistä vuorovaikutusta. Liean varaaminen sekä mittaukset tehdään satelliitin ollessa Maan napa-alueiden yläpuolella, missä ionosfäärin plasma virtaa kohtisuorasti satelliitin pyörimisakselia nähden ja Maan magneettikentän aiheuttama Lorentzin voima vaikuttaa plasmajarruun sähköpurje-efektin kanssa yhdensuuntaisesti. Sähköpurje-efektin suuruus voidaan selvittää tutkimalla pyörimisnopeuden muutosta ja magneettikentän voimakkuutta. Mission lopulle suunniteltua hallittua kiertoradalta pudottamista varten lieka kelataan satametriseksi ja varataan negatiivisesti.


title: Aalto-1

text: Aalto-1:n päämaa-asema on Espoon Otaniemessä, ja sen operoinnista vastaa pääasiassa Aalto-yliopiston sähkötekniikan laitos. Maa-asema on osa GENSO-verkostoa. Aseman UHF- ja VHF-lähetys- ja vastaanottolaitteistot saatiin valmiiksi ja käyttökuntoon kesällä 2011. S-kaistan lähetys- ja vastaanottolaitteistot eivät olleet valmiit lokakuussa 2013. Satelliitin seurantaan on tarkoitus käyttää avoimen lähdekoodin Gpredict-ohjelmistoa.


title: Living in the Western World

text: Living in the Western World on suomalaisen Paul Oxley's Unit –yhtyeen ensimmäinen studioalbumi vuodelta 1981. Paul Oxley on tehnyt kaikki kappaleet, ja tunnetuimpia niistä ovat "Spanish Bars", "Terry's Inside" sekä nimikappale. Albumia on myyty platinalevyyn oikeuttava määrä.


title: Living in the Western World

text: Levyn on kustantanut CBS Records, ja sen on tuottanut Jan Askelind, paitsi kappaleen "Another Heartbreak" osalta Hans Rautio ja Paul Oxley's Unit.


title: Living in the Western World

text: Äänittäjänä MTV:n studioilla Helsingissä on ollut Harry Sutinen. Miksaus on tehty Glen-studioilla Tukholmassa, ja ääniteknikkona siellä on ollut Anders Oredsson.


title: Living in the Western World

text: Levykannen valokuvat on ottanut Stefan Bremer, ja layout on Razin käsialaa.


title: Living in the Western World

text: Yhtyeellä on ollut Helsingissä toimiva Fan Club.


title: Living in the Western World

text: Kaikki kappaleet on tehnyt Paul Oxley, ja julkaisuyhtiö on Sweden Music.


title: Living in the Western World

text: Sivu 1Sivu 2Paul Oxley's Unit:Levyllä koskettimia soittaa kuitenkin Anders Eljas paitsi kappaleilla "Nowhere", "Another Heartbreak" ja "Living in the Western World" Stefan Hindström.


title: Living in the Western World

text: Paul Oxley's Unit LP "Living in the Western World" (CBS Records 84981, 1981)


title: …Nothing Like the Sun

text: …Nothing Like the Sun on laulaja-lauluntekijä Stingin tupla-albumi vuodelta 1987. Albumin nimi on lainaus William Shakespearelta ja se esiintyy kappaleella "Sister Moon". Levyn ovat tuottaneet Neil Dorfsman ja Sting. Levy-yhtiö on A&M Recordsin osasto Kanadan Ontarion Scarboroughissa. Tuottajien apulaisina ovat olleet Ken Blair ja Dave O'Donnell. Levy on äänitetty Air-studioilla Montserratissa. Miksauksen ovat tehneet Hugh Padgham ja Dorfsman apulaisinaan Bob Vogt ja Mark McKenna. Muista poiketen kappaleen "We'll Be Together" ovat tuottaneet Bryan Loren ja Sting ja sen on miksannut Paul McKenna apulaisenaan John Hegedes. Masteroinnin on tehnyt Bob Ludwig Masterdisk-studiossa New Yorkissa. Valokuvat on ottanut Brian Aris ja visuaalinen suunnittelu on Richard Frankelin käsialaa. Kiitoksissa mainitaan henkilökohtaisesti Danny Quatrochi, Theresa "Babe" Greene, Kathleen McGee, Miles Copeland, Kim Turner ja Kathryn Schenker.


title: …Nothing Like the Sun

text: Sivu 1Sivu 2Sivu 3Sivu 4Kaikki kappaleet on tehnyt ja sovittanut Sting lukuun ottamatta kappaletta "Little Wing", jonka on tehnyt Jimi Hendrix. Kappaleiden sanat on painettu erilliselle nelisivuiselle paperiarkille. Sting on kirjoittanut kappaleiden syntyhistorian.


title: …Nothing Like the Sun

text: Esimerkiksi kappale "They Dance Alone" on syntynyt vuoden 1986 Amnesty-kiertueen jälkitunnelmissa. Kappale kertoo Augusto Pinochetin sotilasdiktatuurin aikana Chilessä "kadonneista" henkilöistä, joiden omaiset osoittivat mieltään tanssimalla yksin perinteistä kosiotanssi Guecaa.


title: …Nothing Like the Sun

text: Kappaleen "History Will Teach Us Nothing" osalta Sting viittaa Buckminster Fullerin kirjaan "Critical Path".


title: …Nothing Like the Sun

text: Kappaleen "Fragile" yhteydessä Sting mainitsee amerikkalaisen insinööri Ben Linderin, jonka contrat surmasivat vuonna 1987.


title: …Nothing Like the Sun

text: Kappale "Secret Marriage" on saanut vaikutteita Hanns Eislerin melodiasta. Eisler oli Bertolt Brechtin kollega ja molemmat pakenivat natsien vainoa Yhdysvaltoihin.


title: …Nothing Like the Sun

text:
Jimi Hendrixin kappaleella "Little Wing" on mukana Gil Evans orkestereineen. Sting kertoo tavanneensa Evansin Ronnie Scottin klubilla Lontoossa. Evans oli kertonut pitävänsä bassolinjasta kappaleella "Walking on the Moon". Pari vuotta myöhemmin Sting oli laulanut Evansin 15-miehisen yhtyeen solistina pienessä Sweet Basil -klubissa Greenwich Villagessa. Esitettävinä olivat olleet Tony Williamsin kappale "There Comes a Time" ja Hendrixin kappaleet "Little Wing" ja "Up from the Skies", jotka olivat kuuluneet Evansin ohjelmistoon jo vuosien ajan. Sting kertoo, että The Jimi Hendrix Experience oli eräs ensimmäisistä hänen näkemistään yhtyeistä. Sting oli ollut tuolloin 15-vuotias ja oli juuri ostanut Hendrixin ensimmäisen singlen Hey Joe. Hendrix oli esiintynyt Newcastlessa klubissa nimeltä Go-Go.
Kappaleella "Little Wing":


title: …Nothing Like the Sun

text: Kappaleella "They Dance Alone (Gueca Solo)":


title: …Nothing Like the Sun

text: Taustalaulajat:


title: …Nothing Like the Sun

text: Sting 2LP "…Nothing Like the Sun" (A&M Records SP 6402, 1987)


title: Luettelo Johanna Kurkelan kappaleista

text: Tämä on luettelo Johanna Kurkelan levyttämistä kappaleista aakkosjärjestyksessä. Listassa on kaikkiaan 94 kappaletta.


title: Hartwall Original Long Drink

text: Hartwall Original Long Drink (tyyliteltynä oriGINal) on Hartwallin valmistama long drink ja koko kyseisen juomakategorian luoja, jota on valmistettu Helsingin olympialaisista lähtien vuodesta 1952. Juoma valmistetaan edelleen alkuperäisen reseptin mukaan suomalaisesta ginistä, vedestä ja greipistä. Gini valmistetaan varta vasten Hartwall Original Long Drink -juomaa varten, ja kaikki siihen käyttävät raaka-aineet valitaan käsin, jotta voidaan varmistaa paras mahdollinen laatu. Juoman alkoholipitoisuus on 5,5 tilavuusprosenttia, mutta siitä on myös miedompi 2,6 prosentin versio sekä vahvempi 7,5 prosentin Strong-versio.


title: Hartwall Original Long Drink

text: Hartwall Original Long Drink kehitettiin alun perin vuoden 1952 Helsingin kesäolympialaisiin helpottamaan baarihenkilökunnan työtä, kun Helsinkiin tulvi väkeä kaikkialta maailmasta. Juomaa oli tarkoitus valmistaa vain olympialaisten ajan, mutta juoman saatua suosiota suomalaisten keskuudessa sen valmistuksen jatkamista myös kisojen jälkeen vaadittiin. Samalla Suomeen syntyi uusi long drink -juomakategoria, joka pian muuntautui kansan suussa lonkeroksi.


title: Hartwall Original Long Drink

text: Vuoteen 1995 saakka päivittäistavarakaupoissa oli myynnissä miedompi 2,6 prosentin vahvuinen versio, joka kuitenkin poistettiin markkinoilta Suomen liityttyä Euroopan unioniin. Vuoden 2016 alussa tuote palasi taas markkinoille, sillä alle 2,8 prosenttia alkoholia sisältäviä juomia ei koskenut päivittäistavarakaupoissa myytävien alkoholijuomien käymispohjarajoite. Nykyisin miedommasta versiosta on greipin lisäksi kaksi makuvarianttia: karpalo ja vodka-lime.


title: Hartwall Original Long Drink

text: Hartwall Original Long Drink oli vuosina 2013–2015 litramäärässä Alkon myydyin tuotemerkki.


title: Hartwall Original Long Drink

text:
Original Long Drink on toinen Hartwallin tärkeimmistä vientituotteista. Lonkeroa on viety Viroon 1990-luvulta lähtien, mutta vuonna 2015 lonkeroa alettiin viedä myös Ruotsiin, Alankomaihin ja Belgiaan. Vuonna 2016 juoman myynti aloitettiin Aasiassa, ja vuonna 2018 sitä viedään Hong Kongiin, Japaniin, Kiinaan, Taiwaniin ja Thaimaahan. Näiden lisäksi Lonkeroa myydään Espanjassa, Ghanassa, Iso-Britanniassa, Israelissa ja Latviassa.
Hartwall Original Cool Grape on käymisteitse valmistettu 4,7 prosentin vahvuinen versio, joten sen myyminen ruokakaupoissa ennen vuoden 2018 alkoholilain muutosta oli mahdollista. Sen makuvariantteja ovat alkuperäisen lisäksi Cranberry, Cassis, Lime & Mint ja Fresh Lemon. Ulkomailla Cool Grapea on saatavana myös 5,5-prosenttisena, kuitenkin käymisteitse valmistettuna.


title: Hagelstam

text: Hagelstam voi viitata seuraaviin:


title: Upstairs at Eric’s

text: Upstairs at Eric’s on brittiläisen synthpop-yhtye Yazoon ensimmäinen studioalbumi, joka julkaistiin vuonna 1982. Levyn tunnetuimmat kappaleet ovat singleinäkin julkaistut ”Only You” ja ”Don’t Go”.


title: Upstairs at Eric’s

text: Albumin tuottivat E. C. Radcliffe ja Yazoo ja se julkaistiin Mute Records -levy-yhtiöllä. Albumi nauhoitettiin Blackwing-studioilla Lontoossa studioissa 1 ja 2. Äänittäjinä toimivat Radcliffe ja J. Fryer. Julkaisija on Sonet Music AB ja kopiointioikeuksien haltija Sonet Grammofon AB. Albumin kannen valokuvan otti Joe Lyons.


title: Gerry Birgit Ilvesheimo

text: Gerry Birgit Ilvesheimo (s. 8. marraskuuta 1958 Lapinlahti) on suomalainen kirjailija. Ennen ryhtymistään vapaaksi kirjoittajaksi Ilvesheimo työskenteli filosofian historian tutkijana Helsingin yliopistossa. Filosofitausta näkyy hänen kaunokirjallisissa teoksissaan, joissa käsitellään muun muassa ruumiillisuutta, identiteettiä ja mielen filosofian ongelmia. Kirjailijan työn ohella Ilvesheimo työskentelee free lance -toimittajana.


title: Gerry Birgit Ilvesheimo

text: Ilvesheimo on julkaissut kolme romaania, "Pandora" (PikkuIdis 1996), "Kuristajaviikunat" (Johnny Kniga 2003) ja "Lykantropia" (Johnny Kniga 2009) Viimeisin oli ehdolla Runeberg-palkinnon saajaksi.


title: International Formula Master

text: International Formula Master oli eurooppalainen moottoriurheilusarja. Sarja perustettiin vuonna 2005 Pro 3000 Series -nimellä. Seuraavana vuonna sarjan nimeksi vaihtui F3000 International Masters. Vuonna 2007 sarjan nimeksi vaihtui International Formula Master. Samalla vanha F3000-kalusto korvattiin uusilla Formula S2000 -luokan Tatuus-Hondilla.


title: International Formula Master

text: Kilpailuviikonloppuna ajettiin kaksi kilpailua. Ensimmäisessä kisassa pisteitä jaettiin kahdeksalle parhaalle ja toisessa kuudelle parhaalle. Paalupaikasta ja nopeimmasta kierroksesta sai vielä lisäpisteen. Viikonlopun toinen lähtö, ns. sprinttikilpailu ajettiin ensimmäisen kisan tulosten mukaan käännetyssä lähtöjärjestyksessä. Tallien sarjassa kunkin tiimin kaksi parasta kuljettajaa keräsi pisteitä.


title: International Formula Master

text: Sarjassa ajettiin Formula S2000 -luokan autoilla, joissa oli Hondan 250hv tehoinen K20A-moottori. Autot olivat italialaisen Tatuusin valmistamia ja niissä käytettiin Sadevin kuusivaihteista sekventiaalivaihteistoa. Samalla kalustolla ajettiin myös Italian kansallista sarjaa.


title: International Formula Master

text: Sarjan mestaruuden voittivat Norbert Siedler, Jan Charouz, Jerome d'Ambrosio, Chris van der Drift ja Fabio Leimer. Kausi 2009 jäi sarjan viimeiseksi.


title: Mika Aarnikka

text: Mika Lauri Aarnikka (s. 6. lokakuuta 1967 Helsinki) on suomalainen, 1990-luvulla menestynyt kilpapurjehtija.


title: Mika Aarnikka

text: Aarnikka sijoittui olympialaisissa yhdessä Petri Leskisen kanssa 470-luokassa neljänneksi sekä Barcelonassa 1992 että Atlantassa 1996. Maailmanmestaruuskilpailuissa Leskinen ja Aarnikka saavuttivat pronssia vuonna 1992, ja heidän muita MM-sijoituksiaan olivat 14:s vuonna 1991, seitsemäs vuonna 1993, 42:s vuonna 1995 ja 21:s vuonna 1996. Euroopan-mestaruuskilpailuissa pari saavutti hopeaa vuonna 1995, ja lisäksi he sijoittuivat 36:nneksi vuonna 1989, viidenneksi vuonna 1993 ja kahdeksanneksi vuonna 1994.


title: Mika Aarnikka

text: Seuratasolla Aarnikka edusti Nyländska Jaktklubbenia. Hän voitti Leskisen kanssa Suomen-mestaruuden vuosina 1991, 1992, 1994, 1995 ja 1996. Pari valittiin vuoden suomalaispurjehtijaksi vuosina 1992 ja 1996.


title: Petri Leskinen

text: Petri Johannes Leskinen (s. 9. kesäkuuta 1966 Vaasa) on suomalainen, 1990-luvulla menestynyt kilpapurjehtija.


title: Petri Leskinen

text: Leskinen sijoittui olympialaisissa yhdessä Mika Aarnikan kanssa 470-luokassa neljänneksi sekä Barcelonassa 1992 että Atlantassa 1996. Kristian Heinilän kanssa hän sijoittui 16:nneksi Sydneyn 2000 olympialaisissa. Leskinen ja Heinilä voittivat maailmanmestaruuden Kansainvälisen 470-luokkaliiton MM-kilpailuissa Tel Avivissa 1997 ja Kansainvälisen Purjehtijaliiton MM-kilpailuissa Dubaissa 1998 sekä sijoittuivat 470-luokkaliiton MM-kilpailuissa neljänneksi Mallorcalla 1998. EM-kilpailuissa he saavuttivat pronssia vuonna 1997 sekä sijoittuivat neljänneksi vuonna 1999. Leskinen ja Aarnikka saavuttivat MM-pronssia vuonna 1992 ja EM-hopeaa vuonna 1995.


title: Petri Leskinen

text: Seuratasolla Leskinen edusti Nyländska Jaktklubbenia. Hän voitti Suomen-mestaruuden Aarnikan parina vuosina 1991, 1992, 1994, 1995 ja 1996 sekä Heinilän parina vuosina 1998 ja 1999. Hänet valittiin vuoden suomalaispurjehtijaksi yhdessä Aarnikan kanssa vuosina 1992 ja 1996 sekä Heinilän kanssa vuonna 1997.


title: Taskarin parhaat

text: Taskarin parhaat on vuonna 2010 julkaistu sarjakuvasarja. Kirjoissa on julkaistu parhaat tarinat Aku Ankan taskukirjoissa olleista tarinoista, mutta jokaisessa on myös yksi ennen julkaisematon tarina. Jokaisessa osassa on alussa Timo Ronkaisen kirjoittama artikkeli kyseisen vuosikymmenen tärkeistä tapahtumista. Nämä neljä Taskarin parhaat -osaa julkaistiin Aku Ankan taskukirjan 40-vuotistaipäivän kunniaksi.


title: Tibor Pleiß

text: Tibor Pleiß (s. 2. marraskuuta 1989 Bergisch Gladbach) on saksalainen koripalloilija, joka edustaa NBA-joukkue Utah Jazzia.


title: Tibor Pleiß

text: Pleiß aloitti koripallon Köln 99ersin juniorijoukkueissa ja nousi seuran edustusjoukkueeseen kaudeksi 2006–2007. Ensimmäisellä kaudella hän pelasi kuusi ottelua 1,7 pisteen keskiarvolla. Pleißin viimeinen kausi seurassa oli kausi 2008–2009, jolloin hän teki 5,0 pistettä joukkueelleen. Syyskuussa 2009 Pleiß siirtyi Brose Basketsiin kolmivuotisella sopimuksella. Kaudella 2009–2010 Pleiß teki pääsarjassa 8,3 pistettä ottelua kohden.


title: Tibor Pleiß

text: Vuonna 2010 hän osallistui , jossa New Jersey Nets varasi hänet 31. pelaajana. Varaustilaisuudessa Pleißin pelaajaoikeudet myytiin Atlanta Hawksille, joka myi ne edelleen Oklahoma City Thunderille. Hän ei kuitenkaan siirtynyt NBA:han, vaan jatkoi pelaamista Brose Basketsissa. Kesällä 2012 Pleiß siirtyi espanjalaiseen Saski Baskoniaan.


title: Tibor Pleiß

text: Heinäkuussa 2015 Pleiß siirtyi monivuotisella sopimuksella NBA:han, Utah Jazziin.


title: Hub-konsepti

text: Hub-konseptissa yhteiskunnalliset yrittäjät jakavat konttorin.


title: Hub-konsepti

text: Ensimmäisen hubin perusti vuonna 2005 yrittäjä Jonathan Robinson Lontoossa. Tällä hetkellä hub-toimistoja löytyy ympäri maailman ja Suomeenkin ilmiö on tullut, mm. Helsinkiin, Tampereelle ja Jyväskylään.


title: Vanattara

text: Vanattara on Lempäälän kaupunginosa. Vanattaran asuinalueella oli vuonna 2010 noin 110 asuintaloutta. Vanattara on kasvualuetta, koska sinne on kaavoitettu lisää asuinalueita.


title: Vanattara

text:
Alueelle valmistui kevyenliikenteenväylä vuonna 2010.
Vanattaran asuinalueen läpi kulkee rautatie, jossa vielä on liikennepaikka nimeltään Vanattara. Tampereen ja Toijalan välisen lähiliikenteen juna pysähtyi Vanattarassa viimeksi 1980-luvulla. Vanattarassa on ollut iso maatila, jonka mukaan maanmittaustoimisto on nimennyt Vanattaran alueen.


title: Vanattara

text: Vanattarassa on kaksi leikkikenttää, Kivimäentien leikkikenttä ja Lehtimäentien leikkikenttä. Vanattaran omakotiyhdistys järjestää leikkikenttätalkoita ja tapahtumia alueen asukkaille.


title: Jakov Džugašvili

text: Jakov Iosifovich Džugašvili (; ; 18. maaliskuuta 1907 – 14. huhtikuuta 1943) oli Neuvostoliiton johtaja Josif Stalinin poika. Hän oli yksi neljästä tunnetusta Stalinin lapsesta. Muut ovat Svetlana Allilujeva, Vasili Džugašvili ja vasta myöhemmin paljastunut Konstantin Kuzakov. Jakovin äiti oli Jekaterina Svanidze. Jakov Džugašvili jäi toisen maailmansodan aikana saksalaisten sotavangiksi ja kuoli Sachsenhausenin keskitysleirissä. Virallisten tietojen mukaan hän teki itsemurhan heittäytymällä päin sähköaitaa.


title: Chita Wahlroos

text: Chita Charlotta Maria Wahlroos (o.s. Smedberg, s. 2. joulukuuta 1971 Helsinki) on suomalainen, 1990-luvulla menestynyt kilpapurjehtija.


title: Chita Wahlroos

text: Chita Smedberg sijoittui olympialaisten E-jolla-luokassa kymmenenneksi Barcelonassa 1992 ja 19:nneksi Atlantassa 1996. Maailmanmestaruuskilpailuissa hän sijoittui kahdeksanneksi vuonna 1993. Euroopan-mestaruuskilpailuissa hän oli 17:s vuonna 1991 ja viides vuonna 1995. Hän voitti Pohjoismaiden mestaruuden vuonna 1994 ja sijoittui PM-pronssille vuonna 1993.


title: Chita Wahlroos

text: Seuratasolla Smedberg edusti Helsingfors Segelklubbia ja Borgå Segelsällskapia. Hän voitti Suomen-mestaruuden vuonna 1993.


title: Chita Wahlroos

text: Ammatiltaan Chita Wahlroos on eläinlääkäri.


title: Vaajakosken tehtaat

text: Vaajakosken tehtaat oli SOK:n omistama tuotantolaitosryhmä Jyväskylän maalaiskunnassa Vaajakoskella. Tehtaiden alueella oli tehtaita, asuntoja ja vesivoimalaitos. Enimmillään SOK työllisti tehtaissaan Vaajakoskella vakituisesti noin 2 000 henkeä. Tehdasrakennukset ovat yhä käytössä, ja niissä toimii muun muassa erilaisia pienyrityksiä.


title: Vaajakosken tehtaat

text: Tehtaiden alkuna oli Carl Christian Bröijerin ja Bengt Steniuksen vuonna 1819 Vaajavirran rannalle perustama Haapakosken saha. Vuonna 1871 sahan osti Christian Salvesenin Finland Woods, jonka omistajiksi tulivat James Salvesen ja hänen veljensä Thomas Salvesen omistamansa T. & J. Salvesenin kautta. Salvesen myi sahat tontteineen ja koskiosuuksineen SOK:lle 1916.


title: Vaajakosken tehtaat

text:
SOK osti lisää maata ja alkoi nopeasti laajentaa teollisuustoimintaa monipuolisesti eri aloille. Pääpaino oli puunjalostus- ja elintarviketeollisuudessa, jonkin verran yhtiö harjoitti myös metalliteollisuutta.
Nimitys Vaajakosken tehtaat poistettiin käytöstä vuoden 1979 alussa. Seuraavalla vuosikymmenellä SOK luopui teollisuudestaan. Joidenkin tehtaiden toiminta jatkui uusien omistajien hoidossa. Useimmat tehdasrakennukset ovat erilaisten pienyritysten käytössä. Eräs tehtaiden tiloissa pitkään toiminut yritys on kengän välipohjia valmistava Hikinoro Oy, joka muutti Jämsänkoskelta Vaajakoskelle 1997. SOK:n toiminta loppui Vaajakoskella lopullisesti vuonna 1990 sen luopuessa kirjapainostaan.


title: Vaajakosken tehtaat

text: Entisessä tehtaiden keskuskonttorissa ovat olleet remontin ajan "evakossa" Vaajakummun koulu ja Vaajakosken päiväkoti sekä rakentamisen ajan Janakan koulu ja sisäilmaongelmien takia Kanavuoren koulu.


title: Vaajakosken tehtaat

text: Ensimmäinen makeistehdas perustettiin 1920 marjanjalostuslaitos Marjalan yläkertaan. Vuonna 1929 se muutti margariinitehtaan kiinteistöön rakennettuun jatko-osaan. Vuonna 1938 kiinteistöä laajennettiin edelleen ja makeistehtaan tilat kaksinkertaistuivat. Tiloja laajennettiin jälleen 1960. Vuodesta 1961 lähtien tehtaan nimi oli Panda Suklaatehdas. Vuonna 1969 vanhan margariini- ja makeistehtaan viereen valmistui uusi tehdasrakennus vain suklaan valmistusta varten.


title: Vaajakosken tehtaat

text: Tehtaat irtautuivat SOK:sta itsenäiseksi yritykseksi 1988, kun tehtaan johto osti ne SOK:lta itselleen. Tehtaat jatkoivat toimintaansa nimellä Panda Oy. Sittemmin Pandan osti norjalaiseen Orkla-konserniin kuuluva Orkla Foods Finland. Vuoden 2013 lopussa Panda sulautui Chips Ab:hen ja Chips Ab:n nimeksi muutettiin Orkla Confectionery & Snacks Finland Ab.


title: Vaajakosken tehtaat

text: Kesällä 2011 kaikki yrityksen tuotanto siirtyi uudempaan rakennukseen ja Keskimaa osti vanhan rakennuksen. Vuoden 2012 alussa vanhasta tehdasrakennuksesta purettiin makeistehdasosa, entinen varastosiipi sekä käytöstä poistettu lämpölaitos. Jäljelle jätettiin vain alkuperäinen 1927 valmistunut margariinitehdas, joka on suojelukohde. Siihen on suunnitteilla Keskimaa-museo, marketin sosiaali-, toimisto- ja teknisiä tiloja, varastoja sekä ulkopuolisille yrityksille vuokrattavia toimistotiloja.


title: Vaajakosken tehtaat

text: Tulitikkutehdas Varassaaressa oli yksi ensimmäisiä SOK:n tehtaita Vaajakoskella. Rakennus valmistui 1917, mutta otettiin sodan vuoksi käyttöön vasta 1919. Tehdas laajennettiin kaksikerroksiseksi 1923. Vuonna 1970 perustettiin SOK:n, OTK:n ja Keskon yhdessä omistama Finn-Match Oy. Tehdas toimi nimellä Finn-Match Oy vuoteen 1995 saakka. Nykyään tehdasrakennuksessa toimii muun muassa kuntosali.


title: Vaajakosken tehtaat

text: Margariinitehdas perustettiin 1927. Uudeksi nimeksi rekisteröitiin Besta vuonna 1982. Tehtaassa aloitettiin tietokoneohjattu täysin automaattinen margariinin valmistus 1983 samana vuonna valmistuneessa laajennusosassa. Besta siirtyi SOK:n ja OTK:n yhteisen teollisuusyrityksen Meiran omistukseen 1988. Meira myi toiminnot kilpailijayrityksille, jotka lopettivat tehtaan 1991.


title: Vaajakosken tehtaat

text: Sokopan perustettiin vuonna 1958. Se tuhoutui räjähdysmäisessä tulipalossa toukokuussa 1966. Palossa kuoli 2 työntekijää ja 9 palomiestä sai vakavia palovammoja. Tilalle rakennettu uusi entistä suurempi Sokopan otettiin käyttöön jo 1968. Sokopan-tehdas lakkautettiin 1981.


title: Vaajakosken tehtaat

text: Vuonna 1939 valmistunut naulatehdas on pinta-alaltaan yksi suurimpia Vaajakosken tehtaista. Se valmisti aluksi sotatarvikkeita kuten piikkilankaa ja suuria tulitikkuja Molotovin cocktaileihin. Sodan jälkeen se alkoi valmistaa nauloja sekä muita metallituotteita. SOK:n Vaajakosken tehtaiden lopettaessa toimintaansa naulatehdas siirtyi vuoden 1984 alussa hallinnollisesti Vaaja Rakennustarviketehtaiden alaisuuteen kunnes lopetti toimintansa pari vuotta myöhemmin. Vuonna 1986 rakennus myytiin Vaajakosken Teollisuustalo Oy:lle. Rakennukseen muutti yli 30 yritystä.


title: Vaajakosken tehtaat

text: Vaajakoskella on toiminut kaksi SOK:n omistamaa puunjalostustehdasta. Varassaaren tehdas oli toiminnassa 1920–1977. Sitä on kutsuttu myös kalustotehtaaksi. 1950-luvulla SOK laajensi tehdastoimintaansa Sammallahteen, johon valmistui rakennuspuusepäntehdas 1951.


title: Vaajakosken tehtaat

text: Rakennuspuusepäntehdas lopetti toimintansa 1972. Tällöin sen tiloihin siirtyi kalustetehtaan toimintoja, ja tehdasta alettiin kutsua nimellä kaluste 2 ja Varassaaren tehdasta kaluste 1. Sammallahden tehtaan nimeksi tuli kalustetehdas 1977, kun Varassaaren tehdas lopetti toimintansa. Vuonna 1984 nimi muuttui Vaaja Kalustetehtaaksi.


title: Vaajakosken tehtaat

text: Varassaaressa toimii nykyisin huonekaluja valmistava Vaajakosken Kalustetehdas Oy.


title: Vaajakosken tehtaat

text: Vaajakosken ensimmäiset sahat perustettiin Naissaareen 1800-luvulla. Vuonna 1819 Carl Christian Bröijer ja Bengt Stenius perustivat Vaajavirran rannalle sahan. Finland Wood -osakeyhtiö osti sahan 1871, ja 1886 T. & J. Salvesen perusti paikkakunnalle toisen sahan. Sahojen johdossa toimi patruuna James Salvesen yli 40 vuoden ajan.


title: Vaajakosken tehtaat

text: Sammallahdessa toimi Keski-Suomen Metsä Oy:n saha vuosina 1922–1931. Keski-Suomen Metsä Oy:n omistajat olivat keskisuomalaisia maanviljelijöitä. Saha meni konkurssiin 1931.


title: Vaajakosken tehtaat

text: SOK:lla oli Vaajakoskella kaksi sahaa, toinen Varassaaressa ja toinen Sammallahdessa. Ostettuaan Salvesenin sahat SOK purki ne ja alkoi rakentaa uutta sahaa Varassaaren eteläkärkeen. Se valmistui 1917 ja paloi vain muutaman päivän käytön jälkeen. Paikalle rakennettiin uusi saha, joka aloitti toimintansa 1921 ja toimi samalla paikalla vuoteen 1966.


title: Vaajakosken tehtaat

text: Sammallahden uusi suuri saha oli valmistui 1956. Sen toiminta muuttui kannattamattomaksi 1970-luvun puolivälissä. Saha siirtyi aluksi SOK:n ja Metsäliiton yhteisomistukseen Metsäkoski-nimiselle osakeyhtiölle 1977 ja kokonaan Metsäliiton omistamaksi 1980. Vuonna 1984 sahalla sattui tulipalo, jonka jälkeen se lakkautettiin.


title: Vaajakosken tehtaat

text: Muut Vaajakoskella toimineet SOK:n tehtaat olivat: harjatehdas (1917 – 1980-luku), virvoitusjuomatehdas, paperituotetehdas eli pussitehdas (1920–1957), kirjekuoritehdas, Marjala-marjanjalostustehdas (1920–1961), mylly (1918–1959), tervatehdas (1918–1919), Superlon-vaahtomuovitehdas (1956–1957) ja Vaaja-talotehdas (1978–1990). Mylly purettiin 1959 Vaajakosken tehtaiden keskuskonttorin tieltä.


title: Vaajakosken tehtaat

text: Vaajakoskella toimi pitkään SOK:n kauppapuutarha. Puutarha toimi sekä tuottajana että tehtaiden piha- ja puistoalueiden huoltajana. Puutarha perustettiin heti SOK:n tultua Vaajakoskelle ja lopetettiin 1980-luvulla. Korjauspaja toimi 1920-luvulta 1980-luvulle. Korjauspajarakennus oli alun perin Salvesenin Haapakosken sahan voimalaitos. Rakennus peruskorjattiin vuosituhannen vaihteessa, ja siinä toimii nykyisin designmyymälä.


title: Vaajakosken tehtaat

text: SOK-Paino toimi aluksi entisessä talli- ja navettarakennuksessa. Vuonna 1987 SOK-Paino siirtyi osaksi SOK:n projektipalveluosastoa, jonka johto sijaitsi Helsingissä. Vuonna 1990 SOK myi painonsa toiselle yritykselle. SOK:n keskusvarastona toimi rautatien läheisyydessä oleva puinen rakennus, joka tuhoutui tulipalossa syksyllä 2013. Vaajakosken Tehtaiden (T/KR) tiilitehdas toimi Jämsässä 1919–1958.


title: Vaajakosken tehtaat

text:
Vaajakosken tehtailla oli oma ammattikoulu vuosina 1951–1980. Koulussa oli puu- ja metallityöosastot, ja se kesti harjoitteluineen neljä vuotta. Koulu muutettiin kaksivuotiseksi valtion ammattikouluksi 1980.
Ensimmäinen vesivoimala valmistui Naissaaren viereiseen Vaajakoskeen Leppäveden ja Päijänteen väliin 1920. Uudempi vesivoimalaitos valmistui Naissaaren toiselle puolelle Naiskoskeen 1941. Tällöin vanhempi voimala pysäytettiin. Se kunnostettiin 1994 maalaiskunnan esittelytilaksi ja käsityömyymäläksi.


title: Vaajakosken tehtaat

text: Salvesenin tehdas omisti "S/S Haapakoski" -nimisen laivan, jonka se oli ostanut uutena vuonna 1874. Laivaa käytettiin tärkeiden vieraiden kyyditsemiseen Lahdesta Vaajakoskelle. Kun Salvesen myi tehtaansa SOK:lle 1918, hän jätti hinaaja Haapakosken vielä itselleen vuodeksi, mutta myi sen SOK:lle 1919.


title: Vaajakosken tehtaat

text: Tehtaita esitteleviä elokuvia valmistui 1961 "Vaajakosken arkipäivä" ja 1966 "Viikon 7 päivää". Tehtaiden arkisto on sijoitettuna Jyväskylän maakunta-arkistoon.


title: Return of the Boogie Men

text: Return of the Boogie Men on yhdysvaltalaisen blues rock -yhtye Foghatin studioalbumi vuodelta 1994. Levy on ilmestynyt myös norjalaisella Seagull-merkillä vuonna 2000.


title: Return of the Boogie Men

text: Levytysprojektin alkuunpanijaksi mainitaan Rick Rubin. Yhtyeen musiikilliseen suuntaan ovat vaikuttaneet sellaiset tekijät kuin Muddy Waters, Elmore James, Willie Dixon ja aloituskappaleella mainittu John Lee Hooker. Levy on äänitetty enimmäkseen livenä studiossa.


title: Return of the Boogie Men

text: Levyn on tuottanut ja äänittänyt Nick Jameson yhtiölle Yarbles! Productions. Äänitykset on tehty Kalifornian Van Nuysissa Stagg St. -studiolla ja Länsi-Hollywoodissa Studio Mastersissa.


title: Return of the Boogie Men

text: Miksaus on tehty Kalifornian Glendalessa Milagro Sound Recorders -studiossa. Kappaleet 2–4 on miksannut Bobby Bee ja kappaleet 1, 5, 6, 11 ja 12 Nick Jameson.


title: Return of the Boogie Men

text: Akustiset osuudet kappaleilla 7–10 on tuottanut Tom Dawes. Äänitys on tehty New Yorkissa Edison Recording -studiossa ja äänittäjänä on ollut Gary Chester. Miksauksen on tehnyt Denis Martin Hamptonissa Den's Den -studiossa.


title: Return of the Boogie Men

text: Masteroinnin on tehnyt Bob Ludwig Mainen Portlandissa Gateway Mastering -studiossa.


title: Return of the Boogie Men

text: Kiitoksissa on lisäksi mainittu Ellis Sorkin Studio Refferal Service -yhtiöstä ja Floridan Orlandossa sijaitsevan Greg Rike Studiosin henkilökunta.


title: Return of the Boogie Men

text: Graafisen suunnittelun on tehnyt Creactive.


title: Return of the Boogie Men

text: Albumin julkaisu- ja kopiointioikeuksien haltija on Seagull Music Scandinavia as Vabråten 118, 1392 Vettre-Norway.  Jakelusta on huolehtinut CD-Partner as Postboks 77, N-1351 Rud.Foghat:


title: Return of the Boogie Men

text: Lisäksi mukana ovat:John Popper yhtyeestä Blues Traveler esiintyy A&M Recordsin suosiollisella luvalla.Yhtyeen managerina on toiminut Tony Outeda osoitteessa 6535 Wilshire Blvd., Los Angeles, CA 90048.


title: Return of the Boogie Men

text: Foghat käyttää Mesa Boogien vahvistimia, Warwickin bassojärjestelmiä ja bassoja, Soldanon vahvistimia, Ludwigin rumpuja, Paisten symbaaleja, Cappellan rumpukapuloita ja Dean Markleyn kieliä.


title: Return of the Boogie Men

text: Kiitoksissa mainitaan John Rosenberg, Bob Reicher, David Lay ja Mountain Coach, Greg Morgan ja Great Entertainment Merchandise, Kevin Parker ja Mesa Engineering, Mike Soldano ja Soldano Custom Amplification, Hans Peter, Mike Brown, Trevor Cash ja Warwick, Dave Lienhard ja Rich Friedrich Dean Markley -yhtiössä, Mike Johnson ja New Yorkin SIR, Greg Garritano ja henkilökunta, Stan Bukalski ja Travel Network, Phil Ernst, Bill Elson ja Karen Veitch ICM-yhtiöstä ja Bill Cracknell.


title: Return of the Boogie Men

text: Rod Price kiittää Eileen ja Dudley Pricea, Randie Meyeria, Bruce Brownia, James Kennedyä, Chris Biggiä, Mel Wrightia ja Jackie Martinezia.


title: Return of the Boogie Men

text: Tony Stevensin kiitoslistassa ovat mm. Mikey Jay, Jimmy "The Bow" ja Trevor Cash.


title: Return of the Boogie Men

text: Roger Earl kiittää mm. Bill Ludwigia.


title: Return of the Boogie Men

text: Tony Outeda kiittää Tom Rossia, Rick Wietsmaa, Russ Thyretia, Paul Fishkiniä, Claudia Grayta ja Amy Outedaa.


title: Return of the Boogie Men

text: Foghat CD "Return of the Boogie Men" (Seagull 111108-207, 2000)


title: Audi A7

text: Audi A7 on saksalaisen Audin henkilöautomalli. Se tuli myyntiin vuonna 2011. A7 perustuu samaan pohjalevyyn kuin vuonna 2011 esitelty C7-sukupoven A6-malli. Heinäkuussa 2011 julkaistujen (Autobild) tietojen mukaan Audi S7 -rinnakkaismalli tullaan varustamaan Bentleyn kanssa jaettavalla 4.0 V8 Biturbo -bensiinimoottorilla, jonka suurin teho on 346kW.


title: Pyöräily olympialaisissa

text: Pyöräily on ollut kesäolympialaisten kilpailuohjelmassa nykyaikaisen olympiahistorian alusta alkaen. Naiset kilpailivat pyöräilyn olympiamitaleista ensimmäisen kerran vasta vuonna 1984. Maastopyöräily tuli mukaan kesäolympialaisissa 1996 ja BMX-pyöräily kesäolympialaisissa 2008. Parhaiten menestynyt maa olympialaisten pyöräilyssä on Ranska.


title: Pyöräily kesäolympialaisissa 1912

text: Vuoden 1912 kesäolympialaisten pyöräily järjestettiin 7. heinäkuuta 1912 Ruotsissa. Tämä oli viides kerta kun laji oli mukana olympialaisten ohjelmassa. Mukana oli 123 osanottajaa 16 eri maasta. Tapahtumia oli kaksi, aika-ajo ja joukkueaika-ajo. Tämä on toistaiseksi ainoa kerta, kun olympialaisten pyöräilyssä ei ole mukana ratapyöräilyä.


title: Kei Nishikori

text: Kei Nishikori (s. 29. joulukuuta 1989 Shimane) on japanilainen tennispelaaja. Parhaimmillaan hän on ollut ATP-listalla neljäntenä maaliskuussa 2015. Hän on voittanut urallaan 12 ATP-turnausta kaksinpelissä.


title: Kei Nishikori

text: Vuonna 2008 Nishikori pääsi karsintojen kautta Delray Beachin turnaukseen. Ensimmäisellä kierroksella hän voitti Florian Mayerin ja toisella kierroksella Amer Delicin. Puolivälierässä hän voitti Bobby Reynoldsin ja välierässä Sam Querreyn. Finaalissa Nishikori voitti turnauksessa ykköseksi sijoitetun James Blaken luvuin 3–6, 6–1, 6–4, ja hänestä tuli ensimmäinen japanilainen mies lähes 16 vuoteen, joka on voittanut ATP-turnauksen. Elokuussa Nishikori sai villin kortin Pekingin olympialaisiin. Hänen pelinsä päättyivät avauskierroksella, kun hän hävisi Rainer Schüttlerille. Nishikori teki debyyttinsä Yhdysvaltain avoimissa 2008, jossa hän voitti avauskierroksella Juan Mónacon 6–2, 6–2, 5–7, 6–2. Toisella kierroksella hän voitti Roko Karanušićin ja kolmannella kierroksella neljänneksi sijoitetun David Ferrerin viisieräisessä ottelussa luvuin 6–4, 6–4, 3–6, 2–6, 7–5. Neljännellä kierroksella hän hävisi Juan Martín del Potrolle luvuin 6–3, 6–4, 6–3.


title: Kei Nishikori

text: Vuonna 2009 Nishikori pelasi vain tammikuusta maaliskuuhun yltäen parhaimmillaan puolivälieriin kauden avanneessa Brisbanen turnauksessa. Hänen kautensa päätti kyynärpäämurtuma, josta hän aikoi toipua täydellisesti ennen paluutaan kilpakentille.


title: Kei Nishikori

text: Vuonna 2010 palattuaan tenniskentille Nishikorin ATP-ranking oli pudonnut jo sijan 900 paikkeille, kun se oli vielä vuotta aiemmin 56. Alkukaudesta hän pelasi lähinnä haastajaturnauksia, kunnes osallistui Ranskan avoimiin. Ensimmäisellä kierroksella Nishikori voitti viisieräisessä ottelussa Santiago Giraldon. Toisella kierroksella hän hävisi maailmanlistan kolmoselle, Novak Đokovićille. Wimbledonissa Nishikori hävisi maailmanlistan ykköselle, Rafael Nadalille. Yhdysvaltain avoimissa Nishikori selvitti tiensä karsintojen kautta pääsarjaan, jossa hän voitti toisella kierroksella viisi tuntia kestäneessä ottelussa Marin Čilićin luvuin 5–7, 7–6(6), 3–6, 7–6(3), 6–1. Kolmannen kierroksen ottelunsa hän joutui luovuttamaan toisessa erässä Albert Montañésia vastaan.


title: Kei Nishikori

text: Vuonna 2011 Nishikori selviytyi Australian avoimissa kolmannelle kierrokselle voitettuaan Fabio Fogninin ja Florian Mayerin. Kolmannella kierroksella hän hävisi maailmanlistan sijalla yhdeksän olleelle Fernando Verdascolle. Helmikuussa hän pääsi välieriin Delray Beachin turnauksessa, jossa hävisi Janko Tipsarevićille. Huhtikuussa Nishikori pääsi loppuotteluun Houstonin turnauksessa, jossa hän hävisi Ryan Sweetingille. Ranskan avoimissa Nishikori voitti ensimmäisellä kierroksella Yen-hsun Lun, mutta hävisi toisella kierroksella Serhi Stah’ovskyille. Kesäkuussa Nishikori pääsi välieriin Eastbournen turnauksessa häviten Janko Tipsarevićille. Wimbledonissa hän hävisi ensimmäisellä kierroksella viisieräisen ottelun Lleyton Hewittiä vastaan. Yhdysvaltain avoimissa Nishikori luovutti ensimmäisen kierroksen ottelussaan Flavio Cipollaa vastaan. Kuala Lumpurin turnauksessa Nishikori pääsi välieriin, jossa hän hävisi jälleen Janko Tipsarevićille. Lokakuussa pelatussa Shanghain Masters-turnauksessa Nishikori voitti toisella kierroksella maailmanlistan sijalla kahdeksan olleen Jo-Wilfried Tsongan. Puolivälierissä hän voitti Aleksandr Dolgopolovin, kunnes hävisi välierissä maailmanlistan neloselle, Andy Murraylle. Turnauksen jälkeen Nishikori nousi maailmanlistalla sijalle 30, joten hänestä tuli korkeimmalle koskaan rankattu japanilainen miestennispelaaja. Marraskuussa Nishikori pääsi Baselin turnauksen loppuotteluun voitettuaan välierissä maailmanlistan ykkösen, Novak Đokovićin. Loppuottelussa hän kuitenkin hävisi Roger Federerille.


title: Kei Nishikori

text: Nishikori pääsi puolivälieriin vuoden 2012 Australian avoimissa voitettuaan neljännellä kierroksella Jo-Wilfried Tsongan. Puolivälierässä hän hävisi Andy Murraylle. Lontoon olympialaisissa Nishikori hävisi puolivälierässä Juan Martin Del Potrolle. Lokakuussa hän voitti Tokion ATP-turnauksen voittaen finaalissa Milos Raonicin.


title: Kei Nishikori

text: Helmikuussa 2013 Nishikori voitti Memphisin ATP-turnauksen voittaen finaalissa Feliciano Lopezin


title: Kei Nishikori

text: Nishikori eteni semifinaaliin Brisbanen ATP-turnauksessa. US Openissa hän eteni finaaliin, jossa tuli tappio kroatialaiselle Marin Čilićille. Muutamaa viikkoa myöhemmin Nishikori voitti Kuala Lumpurin ATP-turnauksen voittamalla finaalissa Ranskan Julien Benneteaun.


title: Andreas Granqvist

text: Andreas Granqvist (s. 16. huhtikuuta 1985 Påarp) on ruotsalainen jalkapallopuolustaja. Hän edustaa Helsingborgia.


title: Andreas Granqvist

text: Granqvist aloitti uransa paikallisseura Påarps GIF:issä. Hän myöhemmin siirtyi Helsingborgiin, jossa hän teki debyyttinsä Allsvenskannissa vuonna 2004. Kaksi vuotta myöhemmin hänestä tuli joukkueen kapteeni, kun joukkue voitti Ruotsin cupin.


title: Andreas Granqvist

text: Tammikuussa 2007 hän siirtyi lainasopimuksella Englannin valioliigassa pelaavaan Wigan Athleticiin. Kesäkuussa 2007 hän teki Wiganin kanssa kahden vuoden sopimuksen.


title: Andreas Granqvist

text: Maaliskuussa 2008 Granqvist palasi Helsingborgiin lainasopimuksella, joka ulottui Valioliiga-kauden loppumiseen kesäkuussa.


title: Andreas Granqvist

text: Heinäkuussa 2008 Granqvist teki neljän vuoden sopimuksen Eredivisie-seura Groningenin kanssa. Heinäkuussa 2011 hän siirtyi Serie A -seura Genoaan.


title: Andreas Granqvist

text: 16.8.2014 hän siirtyi FK Krasnodariin.


title: Andreas Granqvist

text: Granqvist edustaa Ruotsin maajoukkuetta ja oli joukkueen kokoonpanossa muun muassa vuosien 2008 ja 2012 EM-kilpailuissa.


title: Bojan Bogdanović

text: Bojan Bogdanović (s. 18. huhtikuuta 1989 Mostar) on kroatialainen koripalloilija, joka edustaa kaudella 2018–2019 NBA-seura Indiana Pacersia.


title: Bojan Bogdanović

text: Bogdanović aloitti koripallon HKK Zrinjski Mostarissa, josta Real Madrid osti hänet vuonna 2005. Hän pelasi kauden 2005–2006 kuitenkin vuokralla Mostarissa, mutta seuraavaksi kaudeksi hän siirtyi Real Madridiin. Seurassa Bogdanović pelasi lähinnä seuran kakkosjoukkueessa. Kaudeksi 2008–2009 Bogdanović myytiin lainalle CB Murciaan. Hän kärsi loukkaantumisista ja tammikuussa 2009 joukkue purki sopimuksen.